Adɛn Nti Na Ɛsɛ Sɛ Yɛkyerɛ Nneɛma Ho Anisɔ? | Ɔwɛn-Aban\nKENKAN WƆ Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 8\n“Monkyerɛ nneɛma ho anisɔ.”—KOL. 3:15.\nDWOM 46 Yɛda Wo Ase, Yehowa\n1. Dɛn na Samariani bi a Yesu saa no yare yɛe de kyerɛɛ anisɔ?\nNÁ MMARIMA du no ho yeraw wɔn. Ná wɔyare kwata, na na wonni anidaso biara sɛ wobenya ayaresa. Nanso, da bi wohuu Yesu, Ɔkyerɛkyerɛfo Kɛse no wɔ akyirikyiri. Ná wɔate sɛ Yesu asa nyarewa ahorow nyinaa bi, na na wogye di sɛ obetumi asa wɔn nso yare. Enti wɔteɛɛm sɛ: “Yesu, Ɔkyerɛkyerɛfo, hu yɛn mmɔbɔ!” Saa mmarima du no ho tɔɔ wɔn koraa. Yebetumi aka pa ara sɛ wɔn nyinaa ani sɔɔ ayamye a Yesu daa no adi kyerɛɛ wɔn no. Nanso, wɔn mu baako de, ɛnyɛ anisɔ kɛkɛ na onyae, na mmom ɔyɛɛ biribi de kyerɛɛ nea Yesu yɛe no ho anisɔ. * Saa Samariani barima a onyaa ayaresa no koma kaa no ma ɔde “nne kɛse” hyɛɛ Onyankopɔn anuonyam.—Luka 17:12-19.\n2-3. (a) Ebetumi aba sɛ yɛrenkyerɛ nneɛma ho anisɔ. Dɛn na ɛbɛma aba saa? (b) Dɛn na yebesusuw ho wɔ adesua yi mu?\n2 Sɛnea Samariani no yɛe no, yɛpɛ sɛ yɛkyerɛ anisɔ ma wɔn a wɔda ayamye adi kyerɛ yɛn. Nanso, ɛtɔ da a, ebia yɛn werɛ befi sɛ yɛbɛda afoforo ase anaa yɛbɛma wɔahu sɛ yɛn ani sɔ nea wɔayɛ ama yɛn.\n3 Adesua yi mu no, yebehu nea enti a ehia sɛ yɛde yɛn kasa ne yɛn nneyɛe kyerɛ nneɛma ho anisɔ. Yebehu nnipa bi a Bible ka wɔn ho asɛm sɛ wɔkyerɛɛ nneɛma ho anisɔ ne wɔn a wɔanyɛ saa, na yɛasua biribi afi nea wɔyɛe no mu. Afei, yɛbɛhwɛ akwan pɔtee bi a yebetumi afa so akyerɛ nneɛma ho anisɔ.\n4-5. Adɛn nti na ɛsɛ sɛ yɛkyerɛ nneɛma ho anisɔ?\n4 Yehowa yɛ sɛnea yɛbɛkyerɛ nneɛma ho anisɔ ho nhwɛso ma yɛn. Ɔkwan baako a ɔfa so yɛ saa ne sɛ, ohyira wɔn a wɔyɛ nea ɛsɔ n’ani. (2 Sam. 22:21; Dw. 13:6; Mat. 10:40, 41) Kyerɛwnsɛm no nso hyɛ yɛn nkuran sɛ ‘yensuasua Onyankopɔn sɛ mma adɔfo.’ (Efe. 5:1) Nea enti pa ara a ɛsɛ sɛ yɛkyerɛ nneɛma ho anisɔ ne sɛ, yɛpɛ sɛ yesuasua Yehowa.\n5 Yɛnhwɛ ade foforo nti a yɛpɛ sɛ yɛkyerɛ afoforo ho anisɔ. Anisɔ te sɛ aduan a ɛyɛ dɛ; yɛne afoforo bom di a, ɛnna ɛma yɛte ne dɛ pa ara. Sɛ yehu sɛ afoforo ani sɔ yɛn a, ɛma yɛn ani gye. Sɛ yɛkyerɛ nea afoforo ayɛ ho anisɔ a, yɛma wɔn nso ani gye. Sɛ yɛkyerɛ obi ho anisɔ a, ɛma ohu sɛ mmoa a ɔyɛɛ yɛn anaa nea yehia a ɔmaa yɛn nsa kae no, ɛboaa yɛn pa ara. Ɛno ma adamfofa a ɛda yɛne onii no ntam no mu yɛ den.\n6. Asɛm a yɛka de kyerɛ anisɔ ne aduaba a wɔde sika kɔkɔɔ ayɛ no, ɔkwan bɛn so na edi nsɛ?\n6 Asɛm a yɛka de kyerɛ nneɛma ho anisɔ no, mfaso wɔ so. Bible ka sɛ: “Asɛm a wɔka wɔ bere a ɛfata mu no te sɛ sika aduaba a egu dwetɛ anwenne mu.” (Mmeb. 25:11) Aduaba a wɔde sika kɔkɔɔ ayɛ a egu dwetɛ anwenne mu, hwɛ ne fɛ ne sɛnea ɛsom bo! Sɛ wunya akyɛde a ɛte saa a, wobɛte nka sɛn? Saa ara na asɛm a woka de kyerɛ afoforo ho anisɔ nso betumi aboa pa ara. Wo de, hwɛ asɛm yi: Aduaba a wɔde sika kɔkɔɔ ayɛ tumi kyɛ pa ara. Saa ara na sɛ woka asɛm bi de kyerɛ obi ho anisɔ a, ebetumi atɔ ne koma so na wakae ne nkwa nna a aka nyinaa.\nWƆKYERƐƐ NNEƐMA HO ANISƆ\n7. Sɛnea Dwom 27:4 ma yehu no, dɛn na Dawid ne afoforo a wɔkyerɛw nnwom nhoma no yɛe de kyerɛɛ nneɛma ho anisɔ?\n7 Onyankopɔn asomfo a wɔtenaa ase tete no, wɔn mu pii kyerɛɛ nneɛma ho anisɔ. Wɔn mu baako ne Dawid. (Kenkan Dwom 27:4.) Ná ɔwɔ nokware som ho anisɔ pa ara, na ɔde ne kasa ne ne nneyɛe kyerɛɛ saa. Ɔde n’ahode pii boa ma wosii asɔrefie no. Asaf asefo hyehyɛɛ ayeyi nnwom de kyerɛɛ nneɛma ho anisɔ. Nnwom no baako mu no, wɔdaa Onyankopɔn ase, na wɔkyerɛɛ Yehowa ‘anwonwadwuma’ ho anisɔ. (Dw. 75:1) Yehu pefee sɛ, na Dawid ne Asaf asefo pɛ sɛ wɔma Yehowa hu sɛ wɔn ani sɔ nhyira a wama wɔanya no nyinaa pa ara. Akwan bi wɔ hɔ a wubetumi afa so asuasua saa nnwontofo no?\nDɛn na ɛwɔ krataa a Paulo de kɔmaa Romafo no mu a ɛma yehu sɛnea yɛbɛkyerɛ nneɛma ho anisɔ? (Hwɛ nkyekyɛm 8-9) *\n8-9. Dɛn na ɔsomafo Paulo yɛe de kyerɛɛ ne nuanom ho anisɔ, na dɛn na ɛbɛyɛ sɛ efii mu bae?\n8 Ɔsomafo Paulo kyerɛɛ ne nuanom ho anisɔ, na ɔmaa no daa adi wɔ sɛnea ɔkaa wɔn ho asɛm mu. Ná ɔda Onyankopɔn ase daa wɔ ne mpaebɔ mu sɛ wama wanya anuanom a wɔte saa. Bere a ɔrekyerɛw ne nuanom no, ɔma wohui sɛ n’ani sɔ wɔn. Paulo bobɔɔ ne nuanom Kristofo 27 din wɔ Romafo ti 16 nkyekyɛm 1 kosi 15. Paulo hyɛɛ da kaa sɛ Priska ne Akwila ‘de wɔn ankasa kɔn too hɔ maa’ no, na ɔkaa Foibe ho asɛm sɛ ‘ogyinaa nnipa pii akyi,’ na na Paulo ka ho. Ɔkamfoo saa anuanom a wɔyɛ adwumaden a wɔda ne koma so no.—Rom. 16:1-15.\n9 Ná Paulo nim sɛ ne nuanom Kristofo tɔ sin, nanso bere a ɔde krataa a ɔkyerɛw kɔmaa Romafo no reba awiei no, suban pa a na wɔwɔ mmom na ɔde n’adwene sii so. Bere a wɔkenkan Paulo krataa no wɔ asafo no mu maa saa anuanom no tee no, wo de, hwɛ sɛnea ɛbɛyɛ sɛ ɛhyɛɛ wɔn nkuran! Akyinnye biara nni ho sɛ, ɛno bɛma adamfofa a ɛwɔ wɔne Paulo ntam no mu ayɛ den pa ara. Bere biara a anuanom a wo ne wɔn wɔ asafo mu bɛka nsɛm a ɛyɛ dɛ anaa wɔbɛyɛ nneɛma pa no, ɛyɛ a wokamfo wɔn?\n10. Sɛnea Yesu kyerɛɛ n’akyidifo ho anisɔ no, dɛn na yebetumi asua afi mu?\n10 Asɛm a Yesu kyerɛw kɔmaa asafo ahorow a ɛwɔ Asia Kumaa no mu no, ɔkyerɛɛ adwuma a n’akyidifo yɛe no ho anisɔ. Ɛho nhwɛso ni. Bere a ɔrekyerɛw krataa akɔma Tiatira asafo no, odii kan kaa sɛ: “Minim wo nnwuma, ne wo dɔ ne gyidi ne ɔsom adwuma ne boasetɔ, na nea woyɛ seesei no sen kan de no.” (Adi. 2:19) Nkɔso kɛse a na wɔanya wɔ wɔn som adwuma mu no, Yesu kamfoo wɔn wɔ ho; ɛnna ɔsan kamfoo wɔn wɔ suban a ɛkanyan wɔn ma wɔyɛɛ saa nnwuma pa no ho. Ɛwom, na ɛho hia sɛ Yesu de afotu ma Tiatira asafo no mufo bi, nanso ɔde nkuranhyɛsɛm na efii ne krataa no ase, na nkuranhyɛ nso na ɔde wiei. (Adi. 2:25-28) Yesu na ɔyɛ asafo no nyinaa ti, wode hwɛ tumi a ɔwɔ. Adwuma a yɛyɛ ma no no, enhia sɛ ɔda yɛn ase wɔ ho. Nanso, ɔkyerɛ nea yɛyɛ ho anisɔ. Hwɛ nhwɛso pa a wayɛ ama asafo mu mpanyimfo!\nWƆANKYERƐ NNEƐMA HO ANISƆ\n11. Sɛnea Hebrifo 12:16 ka no, suban bɛn na Esau daa no adi wɔ akronkronne ho?\n11 Awerɛhosɛm ne sɛ, nnipa a Bible ka wɔn ho asɛm no bi ankyerɛ nneɛma ho anisɔ. Ɛho nhwɛso ni. Ɛwom, awofo a wɔtetee Esau no, na wɔdɔ Yehowa na na wobu no, nanso na Esau mmu akronkronne. (Kenkan Hebrifo 12:16.) Dɛn na ɔyɛe a ɛkyerɛ sɛ na ommu akronkronne? Esau peree ne ho tɔn ne panyin maa ne nua kumaa Yakob de gyee asɛdua kyɛnsee mã. (Gen. 25:30-34) Akyiri yi, Esau nuu ne ho pa ara wɔ gyinae a osii no ho. Nanso, esiane sɛ wankyerɛ nea na ɔwɔ ho anisɔ nti, bere a nhyira a ɛsɛ sɛ abakan nya no fii ne nsa no, na ɛnsɛ sɛ onwiinwii.\n12-13. Dɛn na Israelfo no yɛe de kyerɛe sɛ wɔnkyerɛ nneɛma ho anisɔ, na dɛn na efii mu bae?\n12 Ná Israelfo no wɔ nea enti pa ara a ɛsɛ sɛ wɔkyerɛ nneɛma ho anisɔ. Bere a Yehowa de Ɔhaw Du baa Egyptfo so no, ogyee Israelfo fii nkoasom mu. Ɛno akyi no, Onyankopɔn sɛee Egypt asraafodɔm no nyinaa wɔ Ɛpo Kɔkɔɔ no mu, na ogyee Israelfo no fii amanehunu mu. Israelfo no ani sɔɔ nea Yehowa yɛ maa wɔn no araa ma wɔtoo nkonimdi dwom de yii no ayɛ. Nanso, wɔkɔɔ so kyerɛɛ nneɛma ho anisɔ anaa?\n13 Bere a Israelfo no hyiaa nsɛnnennen foforo no, ankyɛ na wɔn werɛ fii nneɛma pa a Yehowa ayɛ ama wɔn no nyinaa. Saa bere no, wɔkyerɛe sɛ wɔyɛ bonniayɛ. (Dw. 106:7) Dɛn na wɔyɛe? Bible ka sɛ: “Israel asafo no nyinaa fii ase nwiinwii hyɛɛ Mose ne Aaron.” Sɛ yɛbɛka pa ara a, Yehowa mmom na wonwiinwii tiaa no. (Ex. 16:2, 8) Yehowa ani annye sɛ ne nkurɔfo ankyerɛ anisɔ. Akyiri yi, ɔkaa sɛ saa Israelfo awo ntoatoaso no nyinaa bewuwu sare no so, gye Yosua ne Kaleb. (Num. 14:22-24; 26:65) Momma yɛnhwɛ nea yɛbɛyɛ na yɛanni saa nhwɛso bɔne yi akyi, na mmom yɛasuasua wɔn a wɔyɛɛ nhwɛso pa no.\nKYERƐ NNEƐMA HO ANISƆ NNƐ\n14-15. (a) Dɛn na awarefo betumi ayɛ de akyerɛ sɛ wɔn mu biara ani sɔ ne yɔnko? (b) Dɛn na awofo betumi ayɛ de akyerɛkyerɛ wɔn mma ama wɔakyerɛ nneɛma ho anisɔ?\n14 Abusua mu. Sɛ abusua muni biara kyerɛ nneɛma ho anisɔ a, ɛboa abusua no nyinaa. Sɛ awarefo kɔ so kyerɛ nea wɔn mu biara yɛ ma ne yɔnko ho anisɔ a, ɛma wɔn ntam yɛ kama pa ara. Afei nso, wohu sɛ ɛyɛ mmerɛw kɛse ma wɔn sɛ wɔn mu biara de ne yɔnko mfomso bɛkyɛ no. Ɔbarima a ɔkyerɛ nea ne yere yɛ ho anisɔ no, ɛnyɛ nsɛm a ɛyɛ dɛ a ɔbea no ka nko na ɔte anaa nneɛma pa a ɔbea no yɛ nko na ohu, na mmom ‘ɔsɔre gyina, na oyi no ayɛ.’ (Mmeb. 31:10, 28) Ɔbea nyansafo nso ma ne kunu hu ade pɔtee a ne kunu yɛ a ɛsɔ n’ani.\n15 Awofo, mobɛyɛ dɛn akyerɛkyerɛ mo mma ama wɔakyerɛ nneɛma ho anisɔ? Kae sɛ wo mma besuasua nea woka ne nea woyɛ. Enti, sɛ wo mma yɛ ade ma wo a, da wɔn ase fa yɛ nhwɛso pa ma wɔn. Bio nso, kyerɛ wo mma sɛ, sɛ nkurɔfo yɛ ade ma wɔn a, ɛsɛ sɛ wɔka medaase. Boa wo mma ma wonhu sɛ koma na ɛkanyan yɛn ma yɛkyerɛ nneɛma ho anisɔ, na asɛm a wɔbɛka de akyerɛ saa no betumi aboa pa ara. Yɛnhwɛ ababaa bi a wɔfrɛ no Clary. Ɔka sɛ: “Bere a me maame dii mfe 32 no, prɛko pɛ na ɛbae sɛ ɔno nko ara tete mmofra mmiɛnsa. Bere a me nso midii mfe 32 no, mibehui sɛ na ɛbɛyɛ den ama no pa ara saa bere no. Enti, meka kyerɛɛ no sɛ m’ani sɔ sɛnea ɔyeree ne ho tetee me ne me nuabarimanom no pa ara. Nnansa yi ara, ɔka kyerɛɛ me sɛ asɛm a meka kyerɛɛ no no da so ara da ne koma so, ɔtaa dwinnwen ho, na ɛma n’ani gye.”\nKyerɛkyerɛ wo mma ma wɔnkyerɛ nneɛma ho anisɔ (Hwɛ nkyekyɛm 15) *\n16. Sɛ yɛkyerɛ nneɛma ho anisɔ a, etumi hyɛ afoforo nkuran. Ma ɛho nhwɛso.\n16 Asafo mu. Sɛ yɛkyerɛ yɛn nuanom ho anisɔ a, yɛhyɛ wɔn nkuran. Ɛho nhwɛso ni. Jorge yɛ asafo mu panyin a wadi mfe 28; yare a emu yɛ den bɔɔ no. Bosome baako twaam a wantumi ankɔ asafo nhyiam. Bere mpo a otumi fii ase kɔɔ asafo nhyiam bio no, na ontumi nyɛ dwumadi biara. Jorge ka sɛ: “Esiane sɛ na meyare na mintumi nyɛ asɛyɛde a ɛhyɛ me nsa wɔ asafo no mu nti, metee nka sɛ mfaso biara nni me so. Nanso, da bi a yɛpɔn asafo nhyiam no, onua bi ka kyerɛɛ me sɛ: ‘Mepɛ sɛ meda wo ase sɛ woayɛ nhwɛso pa ama m’abusua. Mfe kakra a atwam no, yɛn ani agye ɔkasa ahorow a woama no ho pa ara. Ahyɛ yɛn gyidi den ankasa.’ Saa asɛm no kaa me koma araa ma m’ani taataa nusu. Nea na merepɛ ate ara na ɔkae no.”\n17. Sɛnea Kolosefo 3:15 ka no, ayamye a Yehowa da no adi no, dɛn na yɛbɛyɛ de akyerɛ ho anisɔ?\n17 Yɛn Nyankopɔn a ne yam ye. Yehowa ama yɛn honhom fam aduan pii. Ebi ne sɛ, yenya akwankyerɛ a ɛbɛboa yɛn wɔ yɛn nhyiam ahorow ase, yɛn nsɛmma nhoma mu, ne yɛn wɛbsaet hɔ. Woatie ɔkasa bi, woakenkan asɛm bi, anaa woahwɛ dwumadi bi wɔ JW Broadcasting pɛn ama woaka sɛ, ‘Wei de, wobɛka sɛ wɔyɛ maa me’? Dɛn na yɛbɛyɛ de akyerɛ nea Yehowa yɛ ma yɛn ho anisɔ? (Kenkan Kolosefo 3:15.) Ade baako a yebetumi ayɛ ne sɛ yɛbɛda no ase daa wɔ mpaebɔ mu wɔ nneɛma pa a ɔde akyɛ yɛn no ho.—Yak. 1:17.\nƆkwan pa baako a yɛfa so kyerɛ nneɛma ho anisɔ ne sɛ yɛbɛboa ama wɔasiesie Ahenni Asa so (Hwɛ nkyekyɛm 18)\n18. Dɛn na yebetumi ayɛ de akyerɛ yɛn Ahenni Asa ho anisɔ?\n18 Afei nso, sɛ yesiesie baabi a yehyiam som na yɛma hɔ tew a, na yɛrekyerɛ nea Yehowa yɛ ma yɛn ho anisɔ. Yɛboa ma wosiesie yɛn Ahenni Asa so daa na wɔhwɛ so yiye, na anuanom a wɔhwɛ asafo no ɛlɛtrɔnik mfiri so no nso yɛ adwuma no yiye. Sɛ yɛhwɛ yɛn Ahenni Asa so yiye a, ɛbɛkyɛ pa ara, na nneɛma rensɛe kɛse wɔ hɔ na yɛasiesie. Yɛyɛ saa a, ɛma asafo no nya sika pii sisi Ahenni Asa wɔ wiase baabiara na wosiesie bi nso.\n19. Dɛn na wusua fii ɔmansin sohwɛfo bi ne ne yere asɛm no mu?\n19 Wɔn a wɔyɛ adwumaden ma yɛn. Yɛyɛ nnipa a yɛkyerɛ anisɔ a, nsɛm a yɛka betumi ama sɛnea obi te nka wɔ nsɛnnennen a ɔrehyia ho asesa. Yɛnhwɛ ɔmansin sohwɛfo bi ne ne yere asɛm. Da bi, wɔkɔɔ asɛnka da mũ nyinaa, na na ɛyɛ awɔw bere. Bere a wɔbaa fie no, na wɔabrɛ ankasa. Ná awɔw no ano yɛ den pa ara, enti ɔbea no anyi n’atade a ɔde kõ awɔw no angu hɔ, ɛno ara na ɔde dae. Ade kyee no, ɔka kyerɛɛ ne kunu sɛ ɔrentumi nyɛ akwantu adwuma no bio. Saa anɔpa no ara a ɔkaa saa asɛm no, wɔn nsa kaa krataa fii baa dwumadibea, na na ɔbea no din na ɛwɔ so. Krataa no mu no, wɔkamfoo ɔbea no pa ara sɛ ɔde animia gu so reyɛ asɛnka adwuma no. Wɔkaa sɛ wonim sɛ ɛnyɛ mmerɛw koraa sɛ obi bɛsesa ne dabere nnawɔtwe biara. Ne kunu kaa sɛ: “Sɛnea wɔkamfoo me yere no kaa ne koma pa ara, na wanka bio da sɛ obegyae akwantu adwuma no. Nokwasɛm ne sɛ, bere biara a na mɛka sɛ megyae akwantu adwuma no, ɔno mmom na na ɔhyɛ me nkuran sɛ mma minnyae, na ɔyɛɛ saa mpɛn pii.” Saa awarefo no kɔɔ so yɛɛ akwantu adwuma no bɛyɛ mfe 40.\n20. Dɛn na ɛsɛ sɛ yɛbɔ mmɔden sɛ yɛbɛyɛ da biara, na adɛn ntia?\n20 Momma yɛmmɔ mmɔden sɛ da biara da yɛde yɛn kasa ne yɛn nneyɛe bɛkyerɛ nneɛma ho anisɔ. Seesei, wiase a yɛte mu yi, nkurɔfo nkyerɛ nneɛma ho anisɔ. Enti, ebia nea yebetumi ayɛ de aboa obi ama watumi agyina nsɛnnennen a ɔrehyia ano ne sɛ yebefi yɛn komam aka asɛm bi akyerɛ no anaa yɛbɛyɛ biribi ama no. Afei nso, sɛ yɛkyerɛ nneɛma ho anisɔ a, ɛbɛma yɛanya nnamfo a yɛne wɔn ntam bɛkɔ so ayɛ kama afebɔɔ. Nea ehia pa ara no, yɛyɛ saa a, na yɛresuasua yɛn Agya Yehowa a ne yam ye na ɔkyerɛ nneɛma ho anisɔ no.\nAdɛn nti na ɛsɛ sɛ yɛkyerɛ afoforo ho anisɔ?\nNnipa a Bible ka wɔn ho asɛm bɛn na woyii wɔn yam kyerɛɛ nneɛma ho anisɔ?\nYɛbɛyɛ dɛn afi yɛn komam akyerɛ nneɛma ho anisɔ nnɛ?\nDWOM 20 Wode Wo Dɔba no Maa Yɛn\n^ nky. 5 Dɛn na yebetumi asua afi Yehowa, Yesu, ne Samariani bi a na ɔyare kwata no hɔ na aboa yɛn ama yɛakyerɛ nneɛma ho anisɔ? Adesua yi bɛka saa nhwɛso ahorow no ne afoforo pii ho asɛm. Yɛbɛhwɛ nea enti a ɛho hia pa ara sɛ yɛkyerɛ nneɛma ho anisɔ, na yɛahu akwan pɔtee bi a yɛbɛfa so ayɛ saa.\n^ nky. 1 ASƐM BI MU NKYERƐKYERƐMU: Nea ɛkyerɛ sɛ yɛn ani asɔ obi anaa biribi ne sɛ, yebehu sɛ onii no anaa saa ade no som bo ma yɛn. Saa asɛmfua no betumi akyerɛ sɛnea anisɔ ahyɛ yɛn koma mã.\n^ nky. 55 MFONI HO NKYERƐKYERƐMU: Wɔakenkan Paulo krataa wɔ Roma asafo mu; Akwila, Priskila, Foibe, ne afoforo ani agye sɛ wɔabɔ wɔn din wɔ krataa no mu.\n^ nky. 57 MFONI HO NKYERƐKYERƐMU: Ɔbaatan bi reboa ne babea ama wakyerɛ anisɔ wɔ nhwɛso pa a onuawa bi a ne mfe akɔ anim ayɛ ho.\nShare Share Adɛn Nti Na Ɛsɛ Sɛ Yɛkyerɛ Nneɛma Ho Anisɔ?\nw19 February kr. 14-19


2 Beresosɛm 21 AKCB - Matteus 21 LB\n2 Beresosɛm 21:1-20\nYehoram Di Hene Wɔ Yuda\n1Bere a Yehosafat wui no, wosiee no wɔ nʼagyanom nkyɛn wɔ Dawid kurom. Na ne babarima Yehoram dii nʼade sɛ ɔhene. 2Yehoram nuanom mmarima a na wɔyɛ Yehosafat mmabarima afoforo bi no ne Asaria, Yehiel, Sakaria, Asaria, Mikael ne Sefatia. 3Wɔn agya maa wɔn mu biara akyɛde a ɛsom bo, a ɛyɛ dwetɛ, sikakɔkɔɔ ne aboɔdenne; na afei, ɔde Yuda nkurow a wɔabɔ ho ban no bi kyekyɛɛ wɔn. Na esiane sɛ Yehoram yɛ abakan nti, ɔbɛyɛɛ ɔhene.\n4Na bere a Yehoram ahenni timii no, okunkum ne nuabarimanom no nyinaa ne Israelfo ntuanofo bi. 5Bere a Yehoram dii ade no, na wadi mfirihyia aduasa abien. Na odii ade wɔ Yerusalem mfirihyia awotwe. 6Na Yehoram yɛɛ sɛnea Israel ahemfo yɛe. Na ɔyɛ otirimɔdenfo te sɛ ɔhene Ahab, efisɛ na waware Ahab mmabea no mu baako. Enti Yehoram yɛɛ bɔne wɔ Awurade ani so. 7Nanso na Awurade mpɛ sɛ ɔsɛe Dawid ahenni nnidiso no, efisɛ na ɔne Dawid ayɛ apam ahyɛ bɔ sɛ, nʼasefo bɛkɔ so adi hene afebɔɔ.\n8Yehoram bere so na Edomfo sɔre tiaa Yuda, na wosii wɔn ankasa wɔn hene. 9Enti Yehoram de asraafo ne ne nteaseɛnam nyinaa kɔtow hyɛɛ Edom so. Edomfo twaa ɔno ne ne nteaseɛnamkafo no ho hyiae, nanso ɔfaa anadwo sum mu guanee. 10Edom ade ne ho a ɔnhyɛ Yuda ase de besi nnɛ. Saa bere koro no ara mu, Libna kurow tew atua, efisɛ na Yehoram atwe ne ho afi Awurade, nʼagyanom Nyankopɔn ho. 11Na wasisi abosonsomfo nsɔree so wɔ Yuda mmepɔw asase so, ama nnipa a wɔwɔ Yerusalem ne Yuda akɔsom abosonsomfo anyame.\n12Na odiyifo Elia kyerɛw saa krataa yi kɔmaa Yehoram:\n“Asɛm a Awurade, wʼagya Dawid Nyankopɔn se ni: ‘Woanni wʼagya Yehosafat anaa wo nena Yudahene Asa nhwɛsopa so. 13Mmom, woayɛ omumɔyɛfo sɛ Israel ahemfo. Woama Yerusalemfo ne Yudafo akɔsom ahoni te sɛnea ɔhene Ahab yɛɛ wɔ Israel no. Na mpo, woakunkum wʼankasa wo nuanom mmarima a na wodi mu sen wo. 14Enti afei, Awurade de ɔhaw kɛse bɛba wo, wo nkurɔfo, wo mma, wo yerenom ne biribiara a ɛyɛ wo dea so. 15Wʼankasa de, wɔde nsono mu yare a ɛyɛ yaw yiye bɛto wo so akosi sɛ wʼayamude betu apue.’ ”\n16Na Awurade kaa Filistifo ne Arabfo a na wɔte bɛn Etiopiafo so sɛ wɔnkɔtow nhyɛ Yehoram so. 17Wɔbɔɔ nsra kɔɔ Yuda so kotuaa wɔn ano, fow aboɔden nneɛma a ɛwɔ ahemfi hɔ a ne mmabarima ne ne yerenom ka ho. Ne babarima kumaa Yehoahas nko na wogyaw no.\n18Eyi akyi na Awurade maa nsono mu yare a ano yɛ den bɔɔ Yehoram. 19Akyiri no, mfe abien akyi, ɔyare no maa nʼayamde puei, na owui ɔyaw mu. Ne nkurɔfo ammɔ ogyatannaa kɛse, amfa anhyɛ no anuonyam wɔ nʼayiyɛ mu sɛnea wɔyɛ maa nʼagyanom no.\n20Yehoram dii ade no, na wadi mfirihyia aduasa abien, na odii ade wɔ Yerusalem mfirihyia awotwe. Owui no, anyɛ obiara awerɛhow. Wosiee no wɔ Dawid kurom, nanso ɛnyɛ adehye asiei.\nAKCB : 2 Beresosɛm 21


Atoyerɛnkyɛm Bere Mu Mmoa: Atoyerɛnkyɛm Si a, Ɔdɔ Ka Yɛn ma Yɛyɛ Ho Biribi\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Cebuano Chichewa Chinese Mandarin (Simplified) Chinese Mandarin (Traditional) Chitumbuka Croatian Czech Dangme Danish Dutch Efik English Estonian Fante Finnish French Georgian German Greek Haitian Creole Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirundi Korean Lithuanian Malagasy Malay Malayalam Marathi Nepali Norwegian Nzema Oromo Pangasinan Papiamento (Aruba) Persian Polish Portuguese Punjabi Rarotongan Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swedish Tagalog Tahitian Tamil Tatar Tigrinya Totonac Tsonga Tswana Turkish Twi Tzeltal Tzotzil Ukrainian Urdu Valencian Xhosa Yoruba Zapotec (Lachiguiri) Zulu\nSɛ atoyerɛnkyɛm si a, Yehowa Adansefo boa wɔn mfɛfo agyidifo ne afoforo nso. Ɔdɔ na ɛka wɔn ma wɔyɛ saa, na ɛyɛ ade baako a ɛkyerɛ sɛ wɔyɛ nokware Kristofo.—Yohane 13:35.\nEfi afe 2011 kosi afe 2012 mfinimfini hɔ baabi no, Yehowa Adansefo de mmoa maa afoforo, na kakraa bi pɛ na yɛaka wɔ ase ha. Sɛ yɛreboa afoforo a, bere nyinaa yɛde Bible mu asɛm hyɛ wɔn nkuran kyekye wɔn werɛ, nanso ɛno de, yɛanka ho asɛm. Yɛn adwumayɛbea ahorow no hyehyɛ Atoyerɛnkyɛm Bere Mu Aboafo Kuw ma wɔhwɛ adwuma ne fã kɛse no ara so. Afei, ɛyɛ a asafo ahorow a ɛwɔ ɔman no mu nso boa adwuma no.\nJapan: March 11, 2011 no, asasewosow sii ma ɛpo twiw faa asase so wɔ Japan atifi fam. Atoyerɛnkyɛm no kaa nnipa mpempem pii. Yehowa Adansefo a wɔwɔ wiase nyinaa fii wɔn pɛ de wɔn sika, wɔn ahoɔden, ne nneɛma foforo kɔboae. Bere a asasewosow sii wɔ Japan no, nea yɛyɛ de boae no, hwɛ ɛho video.\nBrazil: Nsuyiri, mmepɔw a edwiriw gu, ne atɛkyɛ a etwiw fa asase so kunkum nnipa ɔhaha pii. Nneɛma a Yehowa Adansefo de kɔboae no, ebi ne nnuan a ɛnsɛe ntɛm bɛyɛ kilogram 38,000, nsu ntoa 20,000, ntade bɛyɛ kilogram 9,000, samina ne nea ɛkeka ho bɛyɛ kilogram 4,500, ne nnuru.\nCongo (Brazzaville): Bere a topae bi towee no, Yehowa Adansefo 4 afie sɛee, na Adansefo 28 nso afie ho bubui. Wɔde nnuan ne ntade kɔmaa nnipa a wɔn afie asɛe no, na Adansefo a wɔwɔ kurow no mu nso faa ebinom kɔtenaa wɔn afie.\nCongo (Kinshasa): Adansefo no de nnuru kɔmaa nnipa a wɔyare ayamtunini. Nsu kɛse bi tɔe ma eyiri faa kurow no so, enti Adansefo no de ntade kɔmaa nnipa a ɛkaa wɔn no. Nnipa a na wɔwɔ atubrafo atenae no, wɔkɔmaa wɔn nnuru, aba a wobedua, ne ntade kilogram bebree.\nVenezuela: Nsu kɛse tɔe ma eyiri faa kurow no so, na atɛkyɛ twiw faa asase no so. Adansefo 288 a atoyerɛnkyɛm no kaa wɔn no, atoyerɛnkyɛm bere mu aboafo kɔboaa wɔn. Adan foforo a wosii no, ɛboro 50. Yɛfrɛ osutare bi Lake Valencia, na sɛ eyiri a ɛhaw adwene paa. Nnipa a ɛsɛe wɔn afie no, atoyerɛnkyɛm bere mu aboafo kɔboa wɔn.\nPhilippines: Mframa gyampantrudu bɔe ma nsu yirii wɔ ɔman no fã bi. Yɛn adwumayɛbea a ɛwɔ hɔ no de nnuan ne ntade kɔboaa nnipa a atoyerɛnkyɛm no kaa wɔn no. Afei bere a nsu no yowee no, Adansefo a wɔwɔ kurow no mu boa ma wosiesiee hɔ.\nCanada: Ogya tɔɔ kwae mu wɔ Alberta. Ɛno akyi no, Adansefo a wɔwɔ kurow no mu yii ntoboa kɛse bi kɔboaa Yehowa Adansefo asafo bi a yɛfrɛ no Slave Lake sɛ wɔmfa nsiesie hɔ. Asafo no huu sɛ wonhia sika no nyinaa. Enti wɔde sika no dodow no ara kɔboaa nnipa afoforo a atoyerɛnkyɛm ato wɔn wɔ aman foforo so.\nCôte d’Ivoire: Ansa na ɔko bi resi, bere a esii, ne bere a esii akyi no, Adansefo de nnuru kɔmaa nnipa a wohia mmoa no. Wɔmaa wɔn baabi tenae, na wɔsan maa wɔn nneɛma foforo nso.\nFiji: Nsu kɛse bi tɔe ma nsu yirii faa kurow no so. Eyi maa Adansefo mmusua 192 hweree wɔn afuw ne wɔn nnwuma. Wɔkɔmaa wɔn nnuan.\nGhana: Nsu yirii wɔ ɔman no apuei fam. Nnipa a nsuyiri no kaa wɔn no, wɔkɔmaa wɔn nnuan ne aba a wobedua. Afei, wosii afie foforo maa wɔn.\nUnited States: Mframa kɛse bi bɔe, na ebubuu Adansefo afie 66 wɔ amantam mmiɛnsa mu. Afei, ɛsɛee Adansefo afie 12. Ná nnipa dodow no ara wɔ nsiakyibaa, nanso Adansefo afoforo yii ntoboa kɔboaa wɔn.\nArgentina: Ogya pae fii bepɔw mu wɔ ɔman no anafo fam, na ɛsɛee nkurɔfo fie. Yehowa Adansefo asafo no boaa nnipa a wɔte saa no.\nMozambique: Ɔpɛ sii, na wɔde nnuan kɔmaa nnipa bɛboro 1,000 a ɛkaa wɔn no.\nNigeria: Bɔs bi konyaa akwanhyia ma Adansefo 24 pirae. Adansefo afoforo yii ntoboa kɔboaa wɔn. Ntɔkwaw sii mmusuakuw bi ntam wɔ ɔman no atifi fam ma nkurɔfo hweree wɔn afie. Adansefo no boaa wɔn mu bebree.\nBenin: Nsu kɛse bi yirii wɔ ɔman no mu, na nnipa a ɛkaa wɔn no, wɔmaa wɔn nnuru, ntade, ntontonnan, nsu pa, ne baabi a wɔbɛda.\nDominican Republic: Mframa kɛse bi bɔɔ wɔ ɔman no mu. Yehowa Adansefo asafo ahorow a ɛwɔ hɔ no de nneɛma kɔboae, na wɔboa ma wosiesiee afie ahorow no.\nEthiopia: Ɔpɛ sii wɔ mmeae mmienu, ɛnna nsu yirii wɔ baabi foforo. Adansefo no boaboaa sika ano kɔboaa wɔn a asɛm ato wɔn no.\nKenya: Bere a ɔpɛ sii no, woyii ntoboa kɔboaa wɔn a atoyerɛnkyɛm no kaa wɔn no.\nMalawi: Wɔkɔboaa nnipa a wɔte Dzaleka atubrafo atenae no.\nNepal: Mmepɔw dwiriw gui, na ɛsɛee Ɔdansefo bi fie. Adansefo a wɔwɔ hɔ no pɛɛ baabi ma ɔtenae, na wɔde mmoa foforo a ohia nso maa no.\nPapua New Guinea: Nkurɔfo bi hyɛɛ da kɔhyew Adansefo bi afie nwɔtwe. Yehowa Adansefo asafo no yɛɛ nhyehyɛe sii afie no bio.\nRomania: Nsuyiri bi nti, Adansefo bi hweree wɔn afie. Adansefo afoforo boae ma wosii afie no maa wɔn bio.\nMali: Ɔpɛ nti, ebinom antwa nnɔbae papa biara, na eyi maa ɔkɔm bae. Adansefo a wɔwɔ Senegal yii ntoboa kɔboae.\nSierra Leone: Ná Yehowa Adansefo bi te baabi a ntɔkwaw asi hɔ. Enti ntɔkwaw no akyi no, Adansefo bi a wɔyɛ adɔkotafo fii France kɔhwɛɛ ayarefo no.\nThailand: Nsuyiri kɛse bi sɛee nneɛma pii wɔ amantam bebree mu. Atoyerɛnkyɛm bere mu aboafo siesiee afie 100 ne Ahenni Asa 6.\nCzech Republic: Bere a nsuyiri sɛee fie bebree wɔ Czech Republic no, Adansefo a wofi Slovakia bɛboaa wɔn.\nSri Lanka: Bere a ɛpo twiw faa asase so no, wɔyɛɛ nnwuma pii de boaa nnipa a atoyerɛnkyɛm no kaa wɔn no.\nSudan: Ɔko sii ɔman no mu, na ɛmaa Yehowa Adansefo binom guanee fii baabi a wɔte. Adansefo foforo de nnuan, ntade, mpaboa, ne rɔba kɔmaa wɔn.\nTanzania: Nsuyiri kɛse bi sii, na mmusua 14 hweree wɔn nneɛma. Yehowa Adansefo asafo ahorow a ɛwɔ mpɔtam hɔ no de ntade ne nneɛma foforo a wohia kɔmaa wɔn. Dan baako de, wɔsan sii no foforo.\nZimbabwe: Ɔpɛ maa ɔkɔm baa ɔman ne fã bi. Wɔde sika ne nnuan kɔmaa wɔn a ɔkɔm no kaa wɔn no.\nBurundi: Adansefo no kɔboaa atubrafo, na wɔhwɛɛ wɔn mu ayarefo.\nSɛ asɛnkɛse bi si a, hwɛ nneɛma mmiɛnsa a Bible kyerɛ sɛ ɛma yɛhu sɛ ɛfi Onyankopɔn.\nNEA YƐYƐ DE BOA ƆMANFO


Забур 95 CARS - Nnwom 95 AKCB\n1Mommra mma yɛnto dwom wɔ anigye so mma Awurade;\n2Momma yɛmfa aseda mmra nʼanim,\n3Efisɛ Awurade yɛ Onyankopɔn kɛse,\n4Ne nsam na asase mu nneɛma nyinaa wɔ,\n5Po wɔ no, ɔno na ɔbɔe,\n6Mommra, mma yɛnkotow nsom no.\n7Ɔyɛ yɛn Nyankopɔn;\n8mummpirim mo koma sɛnea moyɛɛ wɔ Meriba no,\nsɛnea moyɛɛ da no wɔ Masa, sare no so no,\n9Ɛhɔ no, mo mpanyimfo sɔɔ no hwɛe,\na na wonim nea meyɛ maa wɔn.\n10Me bo fuw saa nnipa no mfe aduanan\nna mekae se, “Wɔyɛ nnipa a wɔn koma aman afi me ho,\nna wɔanhu mʼakwan.”\n“Wɔrenhyɛn mʼahomegye mu da.”\nAKCB : Nnwom 95


Matteo 12 BDG - Mateo 12 NA-TWI | Biblica América Latina\nMatteo 12 BDG - Mateo 12 NA-TWI\n1Homeda bi, Yesu ne n’asuafo no kɔfaa aburowfuw bi mu. Wɔnam aburowfuw no mu no, ɔkɔm dee asuafo no ma wɔpempanee aburow no bi wee.\n2 Farisifo bi huu nea asuafo no reyɛ no, anyɛ wɔn abodwo. Wobisaa Yesu se, “Woahu sɛ w’asuafo no abu Homeda mmara no so?”\n3 Yesu nso bisaa wɔn se, “Monkenkanee nea ɔhene Dawid yɛe, bere a ɔkɔm dee ɔne wɔn a na wɔka ne ho no? 4 Wɔkɔɔ Onyankopɔn fi kodii abodoo a wɔde abɔ afɔre a anka wonni ho kwan sɛ wodi, gye ɔsɔfo nko ara no. Ɛno nso yɛ mmara so bu.\n5 Na monsan nkan mfii Mose mmara no mu sɛ, asɔfo a wɔyɛ asɔrefi adwuma no tumi yɛ adwuma Homeda nso? 6 Mereka ama mo ate ase sɛ, nea ɔkyɛn asɔrefi no wɔ ha! 7 Sɛ moakan, ate asɛm a ese, ‘Mmɔborɔhunu na mepɛ, na ɛnyɛ afɔrebɔ’ no ase yiye a, anka moremmu wɔn a wonni fɔ no fɔ. 8 Na me, Onipa Ba no, meyɛ Homeda no wura.”\n9 Yesu fii nea ɔwɔ hɔ kɔɔ hyiadan mu. 10 Ohuu ɔbarima bi wɔ ɔdan mu hɔ a ne nsa baako awu. Farisifo no bisaa Yesu se, “Enti mmara ma ho kwan sɛ obi sa yare Homeda anaa?” Wobisaa eyi sɛnea ɛbɛyɛ a wobenya ɔkwan atoto n’ano na wɔakyere no! 11 Yesu buaa wɔn se, “Mo mu hena na ɔwɔ oguan baako, na sɛ ɔkɔtɔ amoa mu Homeda a, ɔrenyi no? Ɔkwan biara so, wobɛkɔ akoyi no. 12 Onipa som bo sen oguan! Eyi nti ɛwɔ ho kwan sɛ wɔyɛ papa Homeda.” 13 Afei Yesu ka kyerɛɛ nea ne nsa awu no se, “Teɛ wo nsa!” Ɔyarefo no teɛɛ ne nsa. Ɔteɛɛ ne nsa no, ahoɔden baa mu ma ɛyɛɛ sɛ baako no.\n14 Farisifo no fii adi kotuu sɛnea ɛbɛyɛ a wɔbɛkyere Yesu, akum no, no ho agyina. 15 Esiane sɛ na onim pɔw a wɔrebɔ wɔ ne ho no nti, ofii hyiadan no mu maa nnipadɔm dii n’akyi. Ɔsaa wɔn mu ayarefo no nyinaa yare. 16 Nanso ɔbɔɔ wɔn ano sɛ wɔmmɔ n’anwonwade a ɔyɛe no ho dawuru. 17 Eyi maa nkɔm a Odiyifo Yesaia hyɛe se,\n18 “Monhwɛ m’akoa a mayi no, nea medɔ no a me kra ani sɔ no; mede me honhom megu ne so. Na wabu amanaman atɛn. 19 Ɔrenko, na ɔrenteɛteɛm. Na obi rente ne nne abɔnten so! 20 Ɔrensɛe nea ɛyɛ mmerɛw. Ɔrempa anidaso a esua; ɔde ne nkonimdi betwa basabasayɛ nyinaa tiaa. 21 Na ne din bɛyɛ amanaman nyinaa anidaso” no, baa mu.\n22 Afei wɔde obi a ɔyɛ mumu, yɛ onifuraefo, na honhommɔne nso wɔ ne so, brɛɛ Yesu sɛ ɔnsa no yare. Yesu saa no yare ma ɔkasae, san huu ade. 23 Nnipadɔm a wɔwɔ hɔ no ho dwiriw wɔn. Wɔkae se, “Gyama Yesu yi ne Agyenkwa no!”\n24 Nanso Farisifo no tee anwonwade a Yesu yɛe no, wɔkae se, “Ɔnam ahonhommɔne nyinaa panyin, ɔbonsam, Beelsebul no so na etu ahonhommɔne.”\n25 Yesu huu wɔn adwene maa wɔn mmuae se, “Ahemman biara a edi mpaapaemu no dan amamfo. Saa ara nso na kurow anaa ofi biara a edi mpaapaemu no ntumi nnyina. 26 Na sɛ ɔbonsam retu ɔbonsam a, na ɛkyerɛ sɛ, ɔne ne ho na ɛreko, de asɛe n’ahemman. 27 Sɛ muse menam ɔbonsam tumi so na etu ahonhommɔne a, tumi bɛn so na mo nkurɔfo gyina tu ahonhommɔne? Mo ara mo nkurɔfo mmua mfa. 28 Na sɛ mede Onyankopɔn honhom na etu ahonhommɔne de a, na Onyankopɔn Ahenni aba mo so. 29 Obi ntumi nkɔ ɔbonsam ahemman mu nkowia no, gye sɛ, onipa ko no di kan de hama kyekyere no. Ɛno ansa na wubetumi awia no. 30 Obiara a onni m’afa no, tia me. Na nea ɔmmoa me mma me-mmoaboa ano no nso hwete mu.\n31 “Mereka akyerɛ mo se, wɔde bɔne ne abususɛm nyinaa bɛkyɛ nnipa, nanso nea ɔbɛka abususɛm atia Honhom Kronkron no de, wɔremfa nkyɛ no. 32 Nea ɔbɛkasa atia Onipa Ba no, wɔde bɛkyɛ no. Nanso, nea ɔbɛkasa atia Honhom Kronkron no de, wɔremfa nkyɛ no da biara da.\nDua ne n’aba\n33 “Dua biara aba na wɔde hu ne su. Dua pa sow aba pa, na dua bɔne nso sow aba bɔne. 34 Awɔ mma! Ɛbɛyɛ dɛn na nnebɔneyɛfo sɛ mo atumi aka nea eye ho asɛm? Nea ayɛ koma ma abu so no na ano ka. 35 Onipa pa anom asɛm da nnepa a ɛwɔ ne mu no adi. Saa ara na onipa bɔne nso anom asɛm da nnebɔne a ɛwɔ ne mu no adi. 36 Mereka makyerɛ mo se, atemmu da no, asɛnhunu biara a obi aka no, obebu ho akontaa. 37 W’anom asɛm so, na wɔnam bebu wo bem anaa fɔ.”\nWɔpɛ sɛ Yesu yɛ nsɛnkyerɛnne bi\n38 Da bi, Yudafo mpanyimfo bi a Farisifo bi ka wɔn ho, baa Yesu nkyɛn, bɛka kyerɛɛ no se, ɔnyɛ nsɛnkyerɛnne bi nkyerɛ wɔn.\n39 Yesu buaa wɔn se, “Ɔman a wɔyɛ nnebɔneyɛfo a wonni gyidi, na wɔpɛ sɛ wohu nsɛnkyerɛnne. Nanso wɔrenhu nsɛnkyerɛnne biara ka odiyifo Yona de no ho. 40 Na sɛnea Yona kodii bonsu yam nnansa no, saa ara na ɛsɛ sɛ onipa Ba no kodi asase mu nnansa. 41 Atemmu da no, Niniwe mmarima bɛsɔre atia nnɛɛmma yi na wɔabu mo fɔ, efisɛ, bere a Yona kaa asɛmpa no, wɔsakraa wɔn adwene. Nanso nea ɔsen Yona wɔ ha, nso munnye no nni. 42 Atemmu da no, Sheba hemmea bɛsɔre atia ɔman yi, efisɛ, ofi asase ano nohɔ betiee ɔhene Solomo nyansa. Merema mo ate ase sɛ, nea ɔsen ɔhene Solomo no wɔ ha nanso, mompɛ sɛ mutie no.\n43 “Saa ɔman debɔneyɛfo yi te sɛ obi a honhommɔne wɔ ne so. Sɛ honhommɔne no tu fi ne mu a, ekyinkyin, hwehwɛ homebea nanso, ennya bi. 44 Sɛ ɛba saa a, nea honhommɔne no ka ne sɛ, ‘Mɛsan makɔ onipa a mifi ne mu bae no mu bio.’ Ɔsan kɔ onipa no mu a, ohu sɛ, ne mu da mpan, na wasiesie hɔ fɛfɛɛfɛ. 45 Afei ɔsan n’akyi kɔfa ahonhommɔne afoforo ason a wɔyɛ den kyɛn no ba ma wɔn nyinaa bɛtena ne mu. Eyi ma onipa no asetena no sɛe kyɛn ne kan asetena no.”\n46 Bere a Yesu reka asɛmpa akyerɛ nnipadɔm wɔ ofi bi mu no, ne na ne ne nuanom begyinaa afikyiri pɛe sɛ wɔne no kasa. 47 Nnipa a wɔwɔ hɔ no mu baako kɔka kyerɛɛ Yesu se, “Wo na ne wo nuanom gyina afikyiri hɔ pɛ sɛ wɔne wo kasa.” 48 Yesu kae se, “Hena ne me na? Ɛhefo ne me nuanom?” 49 Ɔkaa saa wiei no, ɔde ne nsa kyerɛɛ nnipadɔm no ka kyerɛɛ n’asuafo no se, “Eyinom ne me na ne me nuanom.” 50 Ɔsan kae bio se, “Obiara a ɔbɛyɛ m’agya a ɔwɔ soro no apɛde no, ɔno ne me nuabarima, ne me nuabea, ne me na.”\nNA-TWI : Mateo 12


1 Mose 9 – Akuapem Twi Contemporary Bible (AKCB) | Biblica\n1 Mose 9 – Akuapem Twi Contemporary Bible (AKCB)\n1 Mose 9:1-29\nApam A Onyankopɔn Ne Noa Yɛe\n1Afei, Onyankopɔn hyiraa Noa ne ne mmabarima no ka kyerɛɛ wɔn se, “Monwo, na monyɛ bebree nhyɛ asase so ma. 2Mo ho hu ne mo ho suro bɛtɔ mmoa a wɔwɔ asase so nyinaa ne wim nnomaa nyinaa ne abɔde a wɔwɔ asase so ne nsu mu mpataa nyinaa so. Wɔn nyinaa hyɛ mo nsa. 3Biribiara a nkwa wɔ mu, na ɛkeka ne ho no bɛyɛ mo aduan. Sɛnea mede nhabammono hyɛɛ mo nsa no, afei de, mede biribiara ma mo.\n4“Nanso ɛnsɛ sɛ mowe aboa a wontwaa ne mene mmaa ne mogya no ngui no nam. 5Na wo nkwa de, nea ɛbɛyɛ biara, mebisa ho akontaabu. Onipa a okum ne yɔnko nipa no, mebisa no ho asɛm. Mpo, aboa biara a obekum onipa no, mewɔ saa aboa no nso asɛmmisa. Mebisa onipa kra ho asɛm.\n6“Obiara a ohwie onipa mogya gu no,\nonipa so na wɔnam behwie ɔno nso mogya agu,\nefisɛ Onyankopɔn no ara sɛso na ɔbɔɔ onipa.\n7Mo de, monwo, na monyɛ bebree. Mo ase mfɛe wɔ asase so, na monnɔɔso.”\n8Afei, Onyankopɔn ka kyerɛɛ Noa ne ne mmabarima a wɔka ne ho no se, 9“Nnɛ, me ne mo ne mo asefo a wɔbɛwo wɔn no 10ne abɔde biara a nkwa wɔ mu a na wɔwɔ mo nkyɛn wɔ Adaka no mu yɛ apam: nnomaa, nyɛmmoa ne wuram mmoa a wɔne mo fi Adaka no mu bae no nyinaa, ne abɔde biara a nkwa wɔ mu a wɔwɔ asase so. 11Me ne mo yɛ mʼapam sɛ: Meremfa nsuyiri nsɛe abɔde biara a nkwa wɔ mu a ɛwɔ asase so. Saa ara nso na meremfa nsuyiri nsɛe asase bio da.”\n12Na Onyankopɔn kae se, “Eyi ne apam a me, Onyankopɔn, ne mo ne abɔde a nkwa wɔ mu biara a wɔka mo ho no ne nkyirimma nyinaa reyɛ no ho nsɛnkyerɛnne. 13Mato me nyankontɔn wɔ omununkum mu. Ɛno na ɛbɛyɛ apam a ɛbɛda me ne asase ntam. 14Bere biara a mede omununkum bɛba asase ani, na sɛ nyankontɔn pue wɔ omununkum no mu a, 15mɛkae mʼapam a ɛda me ne mo ne abɔde a nkwa wɔ mu ahorow no nyinaa ntam. Nsuyiri a ɛbɛsɛe abɔde a nkwa wɔ mu no nyinaa remma da biara da bio. 16Bere biara a nyankontɔn bɛto wɔ omununkum mu no, mehu na makae apam a ɛwɔ hɔ daa a ɛda me, Onyankopɔn, ne abɔde a nkwa wɔ mu ahorow nyinaa a wɔwɔ asase yi so no ntam no.”\n17Enti Onyankopɔn ka kyerɛɛ Noa se, “Eyi ne apam a me ne abɔde biara a nkwa wɔ mu a wɔwɔ asase yi so ayɛ no ho nsɛnkyerɛnne.”\n18Eyinom ne Noa mmabarima a wofi Adaka no mu bae: Sem, Ham ne Yafet. Ham na ɔwoo Kanaan. 19Eyinom ne Noa mmabarima. Wɔn mu na nnipa a wɔahwete wɔ asase so nyinaa fi bae.\n20Noa yɛ okuafo a odii kan. Ɔyɛɛ bobeturo. 21Da bi, ɔnom bobesa no bi bow ma ɔdaa ne ntamadan mu adagyaw. 22Ham a ɔwoo Kanaan no kɔtoo nʼagya Noa sɛ ɔda adagyaw. Ofii hɔ no, ɔkɔbɔɔ ne nuabarimanom baanu no amanneɛ. 23Enti Sem ne Yafet faa atade de guu wɔn mmati so, kɔɔ nkyirinkyiri de kɔkataa wɔn agya adagyaw so. Na wɔn ani nkyerɛ wɔn agya nti, wɔanhu nʼadagyaw mu.\n24Bere a Noa ani so tetew no, na ohuu sɛnea ne kaakyiri no ayɛ no, 25ɔkae se,\n“Nnome nka Ham asefo a wɔyɛ Kanaanfo.\nWɔbɛyɛ wɔn nuanom\nmu nkoa mu nkoa.”\n26Noa kaa bio se,\n“Me nhyira a efi Awurade, me Nyankopɔn, nkyɛn no nka Sem!\nKanaan nyɛ Sem akoa.\n27Onyankopɔn ntrɛw Yafet ase ne nʼasase mu.\nYafet ntena Sem ntamadan mu,\nna Kanaan nyɛ nʼakoa.”\n28Nsuyiri no akyi no, Noa tenaa ase mfe ahaasa ne aduonum. 29Noa dii mfe ahankron ne aduonum, ansa na ɔrewu.\nAKCB : 1 Mose 9


Sɛnea Wobɛboa Wo Mma Na Sɛ Wodi Nkogu a Wɔahu Nea Wɔbɛyɛ | Mmoa A Wɔde Ma Abusua No\nKENKAN WƆ Afrikaans Albanian American Sign Language Amharic Arabic Arabic (Lebanon) Armenian Azerbaijani Bashkir Belize Kriol Bicol Bislama Brazilian Sign Language Bulgarian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Ecuadorian Sign Language Efik English Estonian Ewe Faroese Fijian Finnish Fon French Ga Georgian German Greek Greenlandic Gun Haitian Creole Hausa Hebrew Hiligaynon Hungarian Iban Ibanag Icelandic Igbo Iloko Indonesian Isoko Italian Japanese Kabuverdianu Kannada Kazakh Kazakh (Arabic) Kiluba Kimbundu Kinyarwanda Kirghiz Kirundi Korean Lingala Lithuanian Luo Malagasy Malay Malayalam Mam Maya Mongolian Myanmar Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Rarotongan Romanian Russian Russian Sign Language Samoan Sango Serbian Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swahili (Congo) Swedish Tagalog Tamil Tarascan Tatar Telugu Tetun Dili Thai Tigrinya Tojolabal Tswana Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba Zapotec (Isthmus)\nSɛnea Wobɛboa Wo Mma Na Sɛ Wodi Nkogu a Wɔahu Nea Wɔbɛyɛ\nƐnyɛ da biara na wo mma betumi ayɛ ne biribiara yiye. Ɛtɔ da a, wobedi nkogu. Ɛba saa a, wobɛyɛ dɛn aboa wɔn ama wɔasan agyina wɔn nan so?\nAbrabɔ mu deɛ, ɛtɔ da a obiara di nkogu. Bible ka sɛ, “yɛn nyinaa di mfomso.” (Yakobo 3:2) Mmofra nso di mfomso anaa wodi nkogu. Nanso sɛ mmofra di nkogu a, biribi pa betumi afi mu aba, efisɛ ɛbɛboa mmofra no, na sɛ wohyia ɔhaw a, wɔampa aba na wɔako akɔ wɔn anim. Mmofra nnim sɛ ɔhaw ba a yɛko kɔ yɛn anim, nanso wobetumi asua. Maame bi a wɔfrɛ no Laura ka sɛ: “Me ne me kunu ahu sɛ, sɛ mmofra yɛ biribi na wodi nkogu a, ɛyɛ sɛ wobegye atom ahu nea wɔbɛyɛ sen sɛ wɔbɛyɛ wɔn ho te sɛ nea biribiara nsii. Enti sɛ nneɛma ankɔ sɛnea wɔpɛ a, enni sɛ wɔpa abaw, mmom wobetumi asua sɛ wɔbɛko akɔ wɔn anim.”\nMmofra pii wɔ hɔ a, sɛ wodi nkogu a, wonhu nea wɔnyɛ. Nea enti a mmofra bi di nkogu a wonhu nea wɔnyɛ ne sɛ, ɛyɛ a wɔn awofo ma wɔte nka sɛ nea asi no nyɛ mmofra no mfomso. Yɛmfa no sɛ abofra bi ayɛ nsɔhwɛ na wammɔ mmɔden. Ɛba saa a, nea awofo bi ka ne sɛ, tikyani no na wanyɛ n’adwuma yiye. Afei nso, sɛ abofra bi ne n’adamfo ko a, wobɛhwɛ na awofo no akogyina wɔn ba no akyi.\nNanso asɛm no ne sɛ, sɛ da biara abofra no yɛ nea ɛnyɛ na n’awofo kogyina n’akyi a, ɛbɛyɛ dɛn na abofra no ahu sɛ nea ɔreyɛ no nyɛ?\nKyerɛ wo mma mma wonhu sɛ, nea wɔbɛyɛ biara wɔ nsunsuanso.\nBible ka sɛ: “Nea onipa dua no, ɛno ara na otwa.”—Galatifo 6:7.\nNea wobɛyɛ biara, wubetwa so aba. Sɛ wosɛe biribi a, ɛkɔfa ka brɛ wo. Wudi mfomso a, ɛwɔ ne nsunsuanso. Ɛsɛ sɛ awofo ma mmofra hu sɛ, biribi ankɔka papa a, ɛrennye kyerɛdɛ, na wɔma wohu sɛ nea esii no, mmofra no ka ho bi na ɛbaa saa. Enti sɛ wo ba di mfomso a, mprɛ asɛm no nto obi so anaa nnye ne ti. Hwɛ mfe a abofra no adi ho na ma no asotwe a ɛfata. Afei nso, ɛsɛ sɛ abofra no hu sɛ, mfomso a odii na ɛkɔfaa saa nsunsuanso no bae.\nBoa wo mma mma wonhu nea wɔbɛyɛ.\nBible mu afotusɛm: “Sɛ ɔtreneeni hwe ase mpɛn ason mpo a, ɔbɛsan asɔre.”—Mmebusɛm 24:16.\nNkogu yɛ yaw. Nanso sɛ wudi nkogu a, ɛnkyerɛ sɛ wo wiase nyinaa aba awiei. Kae sɛ, kyea na akyea na emmui. Boa wo mma mma wonhu nea wɔbɛyɛ a wɔrenni nkogu bere foforo. Ɛno yɛ kyɛn sɛ wɔde nea asi no ho sobo bɛbɔ obi. Fa no sɛ wo ba barima ayɛ nsɔhwɛ wɔ sukuu, ɛnna wammɔ mmɔden. Boa no ma ɔnyere ne ho nsua adeɛ yiye, sɛnea ɛbɛyɛ a bere foforo ɔbɛbɔ mmɔden wɔ nsɔhwɛ mu. (Mmebusɛm 20:4) Sɛ wo babea ne n’adamfo bi nya akasakasa na sɛ wo ba no asɛm yɛ dɛ mpo a, boa no ma onhu sɛnea ɔbɛpa n’adamfo no kyɛw ama asomdwoe aba.—Romafo 12:18; 2 Timoteo 2:24.\nKyerɛkyerɛ wo mma mma wonhu sɛ, ɛnyɛ biribiara na wobetumi ayɛ.\nBible mu afotusɛm: ‘Meka kyerɛ mo mu biara sɛ, ɛnsɛ sɛ obu ne ho tra nea ɛsɛ.—Romafo 12:3.\nSɛ woka kyerɛ wo ba sɛ ɔyɛ ade wɔ biribiara mu “sen obiara” a, na woredaadaa no, na ɛremmoa no. Mmofra a wonim ade paa mpo, ɛnyɛ daa na wotwa wɔn nsɔhwɛ nyinaa pɛpɛɛpɛ. Mmofra a wonim mmirikatu paa sei, ɛnyɛ daa na wodi nkonim. Mmofra a wogye tom sɛ ɛnyɛ biribiara na wobetumi ayɛ no, sɛ wodi nkogu a wɔmma wɔn abam mmu, mmom wotumi hu nea ɛsɛ sɛ wɔyɛ.\nBible ka sɛ, sɛ yehyia ɔhaw a, ebetumi ahyɛ yɛn den na sɛ ɔhaw foforo ba a yɛde animia agyina mu. (Yakobo 1:2-4) Ɛwom sɛ nneɛma ankɔ yiye a ɛhaw adwene de, nanso wubetumi aboa wo mma ama wɔahu sɛ saa na abrabɔ te.\nSɛ worekyerɛ abofra sɛ odi nkogu a ɔnko nkɔ n’anim a, ɛte sɛ nea worekyerɛ adwuma. Egye bere ne mmɔdenbɔ. Nanso sɛ wutumi kyerɛ wo ba no a, onyin du ne mmabunbere mu a, ɛbɛboa no paa wɔ abrabɔ mu. Nhoma bi a wɔato din Letting Go With Love and Confidence ka sɛ: “Mmabun bi wɔ hɔ a sɛ biribi si wɔn akwan mu a, wonim nea ɛsɛ sɛ wɔyɛ. Enti sɛ biribi ma wɔn aba mu bu a, wɔmpere wɔn ho nyɛ biribiara a ɛbɛsɛe asɛm no anaa biribi a ɛde wɔn nkwa bɛto asiane mu. Ɛba saa a, sɛ biribi foforo a wɔnhwɛ kwan si a, wotumi di ho dwuma yiye.” Nea ɛwom ne sɛ, sɛ mmofra di nkogu na sɛ wɔampa aba na wɔpem kɔ wɔn anim a, wonyin a ɛbɛboa wɔn.\nNyansahyɛ: Yɛ nhwɛso pa. Kae sɛ, sɛ biribi ankɔ yiye a, nea woyɛ wɔ ho no, wo mma nso besua.\nNtimu: Sɛnea Wobɛboa Wo Mma Na Sɛ Wodi Nkogu a Wɔahu Nea Wɔbɛyɛ\nSɛnea Wobɛtete Mmofra Ma Wɔadi Wɔn Asɛyɛde Ho Dwuma\nShare Share Sɛnea Wobɛboa Wo Mma Na Sɛ Wodi Nkogu a Wɔahu Nea Wɔbɛyɛ\nijwhf asɛm 7\nSɛnea Wobɛboa Wo Ba Ma Wabɔ Mmɔden Wɔ Sukuu


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik Emberá (Northern) English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guambiano Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Torres Strait Creole Tshiluba Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Xavante Xhosa Yoruba Zambian Sign Language Zimbabwe Sign Language Zulu\nYosef kyerɛɛ nneduafo dae ase (1-19)\n“Onyankopɔn na ɔkyerɛ dae ase” (8)\nFarao tow pon n’awoda (20-23)\n40 Nsɛm yi akyi no, Egypt hene nsahyɛfo panyin+ ne ne paanootofo panyin yɛɛ bɔne tiaa wɔn wura, Egypt hene no. 2 Enti Farao bo fuw ne mpanyimfo baanu no, nsahyɛfo panyin ne paanootofo panyin no.+ 3 Ɛnna ɔde wɔn koguu afiase wɔ awɛmfo so panyin no fi,+ baabi a Yosef da no.+ 4 Awɛmfo so panyin no de wɔn maa Yosef sɛ ɔnsom wɔn,+ na wɔkyɛe kakra* wɔ afiase hɔ. 5 Da koro anadwo, Egypt hene nsahyɛfo ne paanootofo a wɔda afiase hɔ no mu biara soo dae; ɛsono obiara dae no nkyerɛase. 6 Ade kyee anɔpa a Yosef baa wɔn nkyɛn no, ohui sɛ wɔn anim ayɛ mmɔbɔmmɔbɔ. 7 Ɛnna obisaa Farao mpanyimfo a ɔne wɔn da afiase wɔ ne wura fi no sɛ: “Adɛn nti na nnɛ mo anim ayɛ bosaa saa?” 8 Wɔka kyerɛɛ no sɛ: “Yɛn mu biara aso dae, nanso obiara nni ha a ɔbɛkyerɛ ase ama yɛn.” Ɛnna Yosef bisaa wɔn sɛ: “Ɛnyɛ Onyankopɔn na ɔkyerɛ dae ase?+ Mesrɛ mo, monka nkyerɛ me.” 9 Enti nsahyɛfo panyin no kaa ne dae no kyerɛɛ Yosef sɛ: “Mesoo dae no, na bobe dua si m’anim. 10 Na bobe no yiyii nkorabata abiɛsa na ɛfefɛwee. Afei eguu nhwiren na ɛsow aba asiaw asiaw, na aba no beree. 11 Ná mikura Farao kuruwa, na mefaa bobe aba no bi kyĩ guu kuruwa no mu. Na mede kuruwa no hyɛɛ Farao nsam.” 12 Ɛnna Yosef ka kyerɛɛ no sɛ: “Ne nkyerɛase ni: Nkorabata abiɛsa no yɛ nnansa. 13 Aka nnansa na Farao ayi wo de wo dibea asan ama wo.+ Wode Farao kuruwa bɛhyɛ ne nsam sɛnea na woyɛ bere a wohyɛ no nsã no.+ 14 Na sɛ biribiara kɔ yiye ma wo a, kae me. Mesrɛ wo, da ɔdɔ a enni huammɔ adi kyerɛ me na ka me ho asɛm kyerɛ Farao na wommeyi me mfi ha. 15 Asɛm no ne sɛ, wɔkyeree me de me fii Hebrifo asaase so baa ha,+ na ɛha nso menyɛɛ hwee a ɛsɛ sɛ wɔde me bɛto afiase.”*+ 16 Afei bere a paanootofo panyin no hui sɛ nkyerɛase no akɔ yiye no, ɔno nso ka kyerɛɛ Yosef sɛ: “Me nso me dae mu no, na mesõ nkɛntɛn a esisi so abiɛsa, na na paanoo fitaa wɔ emu biara mu. 17 Ná nnuan ahorow a wɔtõ ma Farao no nyinaa bi wɔ kɛntɛn a ɛwɔ soro no mu; esi me ti so nyinaa na nnomaa redi nnuan a ɛwom no.” 18 Ɛnna Yosef kae sɛ, “Ne nkyerɛase ni: Nkɛntɛn abiɛsa no yɛ nnansa. 19 Aka nnansa na Farao atwa wo ti afi so, na ɔbɛsɛn wo dua so, na nnomaa bedi wo nam.”+ 20 Bere a nnansa no dui a Farao redi n’awoda+ no, ɔtow pon maa ne nkoa nyinaa, na oyii nsahyɛfo panyin ne paanootofo panyin no fii adi maa ne nkoa hui. 21 Ɔsan de nsahyɛfo panyin no dibea maa no, na ɔtoaa so hyɛɛ Farao nsã. 22 Na paanootofo panyin no de, ɔsɛn no, sɛnea Yosef kyerɛɛ dae no ase no.+ 23 Nanso nsahyɛfo panyin no ankae Yosef; ne werɛ fii no koraa.+\n^ Nt., “wodii nna kakra.”


Yehowa Reboa Ma Yɛayɛ Ɔkyerɛkyerɛ Adwuma no Wɔ Wiase Nyinaa | Adesua\nKENKAN WƆ Afrikaans Cambodian Dangme English Ewe French Ga Garifuna Greenlandic Hmong (White) Italian Kikongo Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\n“Me Yehowa, mene wo Nyankopɔn, deɛ ɔkyerɛ wo adeɛ a ɛyɛ ma woɔ, deɛ ɔgya wo fa ɛkwan a ɛsɛ sɛ wofa soɔ no so.”—YESAIA 48:17.\nDeɛn na Yehowa Adansefo ayɛ de akyerɛ Bible no ase?\nƆkwan bɛn so na yɛde asomdwoeɛ berɛ adi dwuma? Ɔkwan bɛn so na akwantuo a ayɛ mmerɛ aboa ma yɛaka asɛm no?\nNneɛma a aba so foforɔ bɛn na aboa ma yɛaka asɛmpa no?\n1. Deɛn na ama asɛnka adwuma no ayɛ den?\nBERƐ a Yehowa asomfo fii asɛmpaka adwuma no ase mfeɛ 130 a atwam no, wɔhyiaa nsɛnnennen pii. * (Hwɛ aseɛ hɔ asɛm no.) Wɔn nso, na wɔnnɔɔso te sɛ tete Kristofo no, na na nnipa pii ani nnye asɛm a wɔka no ho. Nnipa binom ani so deɛ, na wɔyɛ mpapahwekwaa bi. Akyire yi, berɛ a wɔtoo Satan too asase so no, wɔhyiaa ɔtaa. (Adiyisɛm 12:12) Ɛfiri saa berɛ no, wɔaka asɛm no wɔ “nna a ɛdi akyire” a “emu yɛ den” yi mu.—2 Timoteo 3:1.\n2. Deɛn na Yehowa akɔ so ayɛ de aboa yɛn ma yɛaka asɛm no?\n2 Yehowa akɔ so aboa ne nkurɔfo. Ɔpɛ sɛ wɔka asɛmpa no wɔ wiase nyinaa, na ɔremma biribiara nsi saa adwuma no kwan. Wate ne nkurɔfo afiri atorɔ som ho, na wei aboa ma wɔsom no wɔ ɔkwan a ɛsɔ n’ani so. Saa ara na ɔyɛɛ tete no berɛ a ɔgyee Israelfoɔ firii Babilonfo nsam no. (Adiyisɛm 18:1-4) Yɛnya sɛnea Yehowa kyerɛkyerɛ yɛn no so mfasoɔ. Ɔboa ma yɛne afoforɔ tena asomdwoeɛ mu, na ɔtete yɛn ma yɛka ne ho asɛm kyerɛ afoforɔ. (Kenkan Yesaia 48:16-18.) Ɛwom sɛ Yehowa boa yɛn ma yɛyɛ adwuma no deɛ, nanso ɛnkyerɛ sɛ ɔde ne ho gye wiase nsɛm mu berɛ nyinaa na ama yɛatumi aka asɛm no. Nneɛma bi akɔ so wɔ wiase a aboa ma asɛnka adwuma no ayɛ mmerɛ ama yɛn. Nanso Satan wiase no nti, yɛda so ara hyia ɔtaa ne ɔhaw foforɔ. Ɛnyɛ Yehowa a, anka yɛrentumi nka asɛm no.—Yesaia 41:13; 1 Yohane 5:19.\n3. Ɔkwan bɛn so na Daniel nkɔmhyɛ no abam?\n3 Daniel hyɛɛ nkɔm sɛ awieeɛ berɛ mu no, nnipa pii bɛte nokorɛ a ɛwɔ Bible mu no ase. (Kenkan Daniel 12:4.) Aka kakra ma “awieeɛ berɛ” no afiri aseɛ no, Yehowa boaa ne nkurɔfo ma wɔtee Bible mu nkyerɛkyerɛ titiriw ase, na wɔbɔɔ Kristoman atorɔ nkyerɛkyerɛ guiɛ. Ɛnnɛ, ne nkurɔfo de nokorɛ a ɛwɔ Bible mu no rekyerɛkyerɛ wɔ wiase nyinaa. Enti, yɛhu pefee sɛ Daniel nkɔmhyɛ no abam. Nnipa bɛyɛ ɔpepem nwɔtwe asua nokorɛ no na wɔde rekyerɛkyerɛ afoforɔ. Nneɛma bɛn na aboa Yehowa nkurɔfo ma wɔatumi aka asɛm no wɔ wiase nyinaa?\n4. Ɛduruu afe 1900 no, kasa dodoɔ sɛn na na wɔakyerɛ Bible no ase akɔ mu?\n4 Ɛnnɛ, nnipa pii wɔ Bible, na wei boa ma yɛka asɛmpa no kyerɛ wɔn. Nanso berɛ bi a atwam no, na ɛnte saa. Na Kristoman asɔfo no mpɛ sɛ nkurɔfo kenkan Bible. Wɔyɛɛ saa mfeɛ pii. Saa berɛ no, obiara a ɔbɛkenkan Bible no, na wɔtu wɔn ani si ne so tan no dendeenden. Wɔkunkum ebinom a wɔkyerɛɛ Bible no ase mpo. Nanso, ɛfiri afe 1800 reba no, nnwumakuo bi kyerɛɛ Bible no anaa ne fã bi ase tintimii wɔ kasa bɛyɛ 400 mu. Ɛduruu afe 1900 no na nnipa pii wɔ Bible. Nanso na wɔnte emu nsɛm no ase.\n5. Deɛn na Yehowa Adansefo ayɛ wɔ Bible nkyerɛaseɛ ho?\n5 Ná Yehowa nkurɔfo nim sɛ ɛsɛ sɛ wɔka Bible mu asɛm kyerɛ afoforɔ, na saa pɛpɛɛpɛ na wɔyɛeɛ. Mfiaseɛ no, wɔde Bible nkyerɛaseɛ a na ɛwɔ hɔ na ɛyɛɛ adwuma, na wɔde bi maa nkurɔfo. Ɛfiri afe 1950 reba no, wɔatintim Twerɛ Kronkron—Wiase Foforɔ Nkyerɛaseɛ no anaa ne fã bi wɔ kasa bɛboro 120 mu. Afe 2013 no, wɔyɛɛ Wiase Foforɔ Nkyerɛaseɛ no foforɔ wɔ Borɔfo kasa mu. Ɛnyɛ den sɛ nkurɔfo bɛte saa nkyerɛaseɛ yi ase, na wɔrekyerɛ aseɛ nso a, ɛnyɛ den. Sɛ yɛde Bible a ne kenkan nyɛ den kɔ asɛnka a, ɛyɛ mmerɛ sɛ yɛbɛkyerɛkyerɛ nkurɔfo ma wɔate nokorɛ no ase.\n6, 7. (a) Mfeɛ 100 a atwam no, akodie bɛn na akɔ so? (b) Ɔkwan bɛn so na asomdwoeɛ a aman bi anya no aboa ma yɛaka asɛm no?\n6 Akodie pii asisi wɔ mfeɛ 100 a atwam no mu; wiase nyinaa ko a ɛdi kan ne nea ɛtɔ so mmienu no nso ka ho. Nnipa ɔpepem pii afa mu awuwu. Ɛnneɛ, ɔkwan bɛn so na wiase no anya asomdwoeɛ, na ɔkwan bɛn so na aboa Yehowa nkurɔfo ma wɔaka asɛm no? Berɛ a wiase ko a ɛtɔ so mmienu no rekɔ so no, na Nathan Knorr na ɔdi nneɛma anim wɔ Yehowa Adansefo mu. Onua Knorr maa ɔkasa bi a atiefo no ani gyee ho paa wɔ nhyiam bi ase wɔ afe 1942 mu. Ná ɔkasa no asɛmti ne, “Asomdwoeɛ—So Ɛbɛkyɛ?” Onua Knorr kyerɛkyerɛɛ nkɔmhyɛ a ɛwɔ Adiyisɛm ti 17 no mu, na ɔkyerɛɛ sɛ Harmagedon ko no nnya mmaeɛ. Ɔko no akyi no, asomdwoeɛ bɛba.—Adiyisɛm 17:3, 11.\n7 Wei nkyerɛ sɛ ɔko no akyi no, asomdwoeɛ baa baabiara. Nnipa ɔpepem pii awuwu wɔ akodie foforɔ mu wɔ wiase ko a ɛtɔ so mmienu no akyi. Nanso asomdwoeɛ baa aman pii so, na ɛma ɛyɛɛ mmerɛ sɛ Yehowa nkurɔfo bɛka asɛm no. Dɛn na afiri mu aba? Berɛ a wiase ko a ɛtɔ so mmienu no rekɔ so no, na Yehowa Adansefo dodoɔ nnuru 110,000. Nanso ɛnnɛ, yɛn dodoɔ reyɛ adu ɔpepem nwɔtwe! (Kenkan Yesaia 60:22.) Nokwasɛm ne sɛ yɛtumi ka asɛmpa no kyerɛ nnipa pii wɔ asomdwoeɛ berɛ mu.\nAKWANTUO AYƐ MMERƐ\n8, 9. Deɛn na ama akwantuo ayɛ mmerɛ? Ɔkwan bɛn so na ɛboa yɛn wɔ asɛnka adwuma no mu?\n8 Berɛ a Yehowa nkurɔfo fii ase kaa asɛm no wɔ United States no, na akwantuo nna fam. Ɛduruu afe 1900 no, na wɔatintim Ɔwɛn-Aban no bɛyɛ mfeɛ 21. Saa berɛ no, na kar bɛyɛ 8,000 pɛ na ɛwɔ United States, na na akwan kakraa bi na ɛyɛ papa wɔ hɔ. Nanso ɛnnɛ, kar abu so wɔ wiase baabiara; ɛboro ɔpepepem baako ne fã. Wokɔ aman pii so a, wɔn akwan yɛ papa. Kar ne akwan papa a ɛwɔ hɔ nti, yɛbɛtumi akɔka asɛm no akyerɛ nkurɔfo wɔ nkuraase ne mmeae a ɛhɔ kɔ yɛ den. Sɛ yɛte mmeae a akwantuo yɛ den na ɛsɛ sɛ yɛnante twa kwantenten mpo a, yɛbɔ mmɔden ka asɛm no kyerɛ nkurɔfo wɔ baabiara a wɔwɔ.—Mateo 28:19, 20.\nYɛbɔ mmɔden ka asɛm no kyerɛ nkurɔfo wɔ baabiara a wɔwɔ\n9 Akwan foforɔ nso wɔ hɔ a yɛfa so tu kwan. Yɛde Bible ne Bible ho nwoma gu lɔre, po so hyɛn, ne keteke mu kɔma yɛn nuanom. Wei ma yɛtumi de nwoma kɔma yɛn nuanom a wɔte mmeae a ɛwɔ akyirikyiri wɔ nnawɔtwe kakraa bi mu. Amansin so ahwɛfo, Baa Boayikuo mufo, asɛmpatrɛfo, ne afoforɔ fa wimhyɛn kɔma ɔkasa wɔ nhyiam akɛseɛ ase na wɔkɔboa asafo ahodoɔ. Akwankyerɛ Kuo no mufo ne anuanom a wɔfiri wiase nyinaa adwumayɛbea ti hɔ nso fa wimhyɛn kɔ aman pii so kɔhyɛ wɔn nuanom den na wɔma wɔn nteteeɛ. Wei nyinaa boa Yehowa nkurɔfo ma baakoyɛ tena wɔn mu.—Dwom 133:1-3.\nKASA NE NWOMA ASEKYERƐ\n10. Sɛn na wɔde Borɔfo kasa di dwuma wɔ wiase baabiara?\n10 Bɛyɛ mfeɛ 2000 a atwam no, na nnipa a wɔwɔ Roma Ahemman no mu pii ka Hela kasa. Ɛnnɛ, wokɔ wiase baabiara a, nnipa pii ka Borɔfo kasa. Nwoma bi ka sɛ nnipa nnan biara a wɔwɔ wiase mu baako te Borɔfo kasa anaasɛ ɔtumi ka. (English as a Global Language) Ɛsiane sɛ Borɔfo kasa na wɔde di dwa, wɔde yɛ amanyɔsɛm, wɔde kyerɛ nyansahu ne mfidiedwuma wɔ wiase baabiara nti, nnipa pii sua saa kasa no.\n11. Ɔkwan bɛn so na Borɔfo kasa aboa adwuma a Yehowa nkurɔfo reyɛ no?\n11 Borɔfo kasa a wɔka wɔ mmeae pii no aboa ma nnipa bebree ate nokorɛ no ho asɛm. Kane no, na wɔdi kan tintim yɛn nwoma wɔ Borɔfo kasa mu. Ɛsiane sɛ wɔka Borɔfo kasa wɔ wiase baabiara nti, na nnipa pii tumi kenkan yɛn nwoma ahodoɔ no. Borɔfo kasa nso na wɔka wɔ yɛn adwumayɛbea ti hɔ. Enti, yɛtete anuanom a wɔfiri aman ahodoɔ so a wɔte Borɔfo kasa no wɔ yɛn sukuu ahodoɔ mu wɔ Patterson, New York.\nYehowa Adansefo a wɔwɔ wiase nyinaa tumi te nokorɛ a ɛwɔ Bible mu a wɔfrɛ no “kasa kronn” no ase, na ama yɛayɛ baako\n12. Kasa dodoɔ sɛn na yɛakyerɛ yɛn nwoma ase akɔ mu? Ɔkwan bɛn so na kɔmputa so dwumadie aboa?\n12 Yɛn adwuma ne sɛ yɛbɛka asɛmpa no akyerɛ nnipa wɔ wiase baabiara. Ɛno nti na yɛakyerɛ yɛn nwoma ase akɔ kasa bɛboro 700 mu no. Yɛyɛ dɛn tumi yɛ wei? Kɔmputa ne kɔmputa so dwumadie ahodoɔ te sɛ MEPS na aboa yɛn. Wei ama Yehowa Adansefo a wɔwɔ wiase nyinaa tumi te nokorɛ a ɛwɔ Bible mu a wɔfrɛ no “kasa kronn” no ase, na ama yɛayɛ baako.—Kenkan Sefania 3:9.\nMMARA NE ASƐNNIBEA ATEMMUO\n13, 14. Ɔkwan bɛn so na mmara ne asɛnnibea atemmuo aboa yɛn?\n13 Roma mmara boaa tete Kristofo no wɔ akwan pii so ma wɔkaa asɛm no. Ɛnnɛ nso, mmara a ɛwɔ aman pii so boa yɛn ma yɛyɛ asɛnka adwuma no. Ebi ne sɛ, United States mmara ma nkurɔfo kwan ma wɔpaw ɔsom a wɔpɛ, wɔka wɔn gyidie ho asɛm kyerɛ afoforɔ, na wɔyɛ nhyiam. Wei nti, yɛtumi hyia mu na yɛka asɛmpa no wɔ saa ɔman no mu. Afei nso, wɔyɛ asɛnka adwuma a yɛyɛ wɔ wiase nyinaa no ho nhyehyɛeɛ wɔ yɛn asafo no ti a ɛwɔ United States. Ɛwom, ɛtɔ da a na ɛho abɛhia sɛ yɛkɔ asɛnnibea kɔkyerɛkyerɛ mu sɛ yɛwɔ hokwan sɛ yɛka asɛmpa no. (Filipifoɔ 1:7) Berɛ a atemmufo a wɔwɔ United States yɛɛ sɛ wɔbɛgye hokwan a yɛwɔ sɛ yɛka asɛm no afiri yɛn nsam no, yɛde asɛm no kɔdan asɛnnibea akɛseɛ, na yɛdii bem mpɛn pii.\n14 Aman foforɔ so nso, yɛakɔ asɛnnibea akɔyi yɛn ho ano sɛ yɛwɔ hokwan sɛ yɛsom Yehowa na yɛka asɛmpa no. Sɛ wɔbu yɛn fɔ a, yɛde asɛm no kɔdan amanaman ntam asɛnnibea. Yɛakɔ Europa Asɛnnibea a Ɛhwɛ Nnipa Ahofadi Ho Nsɛm So no mpɛn pii. Ɛduruu June 2014 no, na wɔabu yɛn bem mpɛn 57 wɔ saa asɛnnibea no anim. Sɛ saa Asɛnnibea no bu atɛn a, ɛsɛ sɛ Europa aman dodoɔ no ara gye tom. Ɛwom sɛ ‘aman nyinaa tan yɛn’ deɛ, nanso mmara a ɛwɔ aman pii so ama yɛanya ahofadie a yɛde som Yehowa.—Mateo 24:9.\nNNEƐMA FOFORƆ A ABOA YƐN\nYɛma nkurɔfo nsa ka Bible ho nwoma wɔ kasa pii mu\n15. Akwan bɛn so na nwoma tintim anya nkɔanim, na wei aboa yɛn sɛn?\n15 Akwan foforɔ a wɔfa so tintim nwoma aboa yɛn ma yɛaka asɛmpa no akyerɛ nnipa pii. Bɛyɛ afe 1450 no, Johannes Gutenberg yɛɛ afidie bi a wɔde tintim nwoma, na nkurɔfo de dii dwuma mfeɛ pii. Nwoma tintim anya nkɔanim paa wɔ mfeɛ 200 a atwam no mu. Wɔyɛɛ afidie bi a ɛtumi tintim nwoma ntɛmntɛm na ne ntwerɛeɛ nso yɛ fɛ. Afei nso, nkrataa boɔ ne nwoma pam bɛyɛɛ fo. Ɔkwan bɛn so na saa nsakraeɛ yi aboa ma yɛatumi atintim nwoma pii? Afe 1879 no, wɔtintim Ɔwɛn-Aban a ɛdi kan wɔ Borɔfo kasa mu nkutoo. Ná mfoni nnim, na wɔtintim 6,000 pɛ. Ɛnnɛ, wɔtintim Ɔwɛn-Aban no wɔ kasa bɛboro 200 mu. Mfoni ahodoɔ a ɛyɛ fɛ wom, na nea ɛba biara no, wɔtintim bɛboro 50,000,000.\n16. Nneɛma bɛn na aboa yɛn ma yɛaka asɛmpa no wɔ wiase nyinaa? (Hwɛ mfoni a ɛwɔ adesua yi mfiaseɛ no.)\n16 Nnipa ayɛ mfidie pii wɔ mfeɛ 200 a atwam no mu, na aboa Yehowa nkurɔfo ma wɔaka asɛmpa no. Yɛadi kan aka keteke, kar, ne wimhyɛn ho asɛm. Nanso nnipa ayɛ nneɛma foforɔ te sɛ sakre, mfidie a wɔde twerɛ (typewriter), mfidie a wɔde twerɛ anifirafo ntwerɛeɛ (braille), tɛlɛgram, tɛlɛfon, afidie a wɔde twa mfoni, mfidie a wɔde kyere nsɛm gu mpaawa so, mfidie a wɔde twa video, radio, television, sini, kɔmputa, ne Intanɛt. Ɛwom sɛ ɛnyɛ Yehowa nkurɔfo na ɛyɛɛ saa nneɛma yi deɛ, nanso wɔde yɛ Bible ne Bible ho nwoma kɔ kasa pii mu ma wɔde ka asɛmpa no wɔ wiase nyinaa. Saa kwan yi so no, ‘wɔnom aman no nufosuo’ sɛnea wɔhyɛɛ ho nkɔm wɔ Bible mu no.—Kenkan Yesaia 60:16.\nYehowa dɔ yɛn na ɔpɛ sɛ ɔne yɛn yɛ adwuma\n17. (a) Dɛn na yɛhu wɔ asɛnka adwuma no ho? (b) Adɛn nti na Yehowa pɛ sɛ yɛne no yɛ adwuma?\n17 Ɛda adi pefee sɛ Yehowa rehyira asɛnka adwuma no so. Ɔdɔ a Yehowa dɔ yɛn nti na ɔpɛ sɛ ɔne yɛn yɛ adwuma, na ɛnyɛ sɛ ɔhia yɛn mmoa na ama watumi ayɛ adwuma a ɔde ahyɛ yɛn nsa no. Sɛ yɛyɛ asɛnka adwuma no a, ɛma Yehowa hu sɛ yɛdɔ no na yɛdɔ afoforɔ nso. (Marko 12:28-31; 1 Korintofoɔ 3:9) Yɛda Yehowa ase paa sɛ ɔreboa yɛn ma yɛaka asɛmpa no wɔ asase so baabiara. Enti momma yɛmfa hokwan biara a yɛbɛnya nka Yehowa ne n’Ahenni no ho asɛm!\n“Ma Onyankopɔn Nyɛ Ɔnokwafo”\nNokware a Ɛde Kɔ Daa Nkwa Mu\n^ nky. 1 Ɛfiri afe 1870 reba no, na wɔfrɛ Yehowa nkurɔfo Bible Asuafo. Wɔfirii aseɛ de edin Yehowa Adansefo dii dwuma afe 1931.—Yesaia 43:10.\nMEPS: Ɛyɛ Multilanguage Electronic Publishing System a wɔatwa no tiaa. Ɛyɛ kɔmputa so dwumadie bi a anuanom ayɛ, na daa wɔsesa mu ma ɛyɛ adwuma yiye. Saa kɔmputa so dwumadie yi boa yɛn ma yɛkyerɛ yɛn nwoma ahodoɔ ase kɔ kasa pii mu


Nnwom 60 NA-TWI - Ogye ho mpaebɔ - Woapo yɛn, - Bible Gateway\nNnwom 59Nnwom 61\nNnwom 60 Nkwa Asem (NA-TWI)\n60 Woapo yɛn, Onyankopɔn, adi yɛn so; wo bo afuw yɛn nanso afei, dan w’ani kyerɛ yɛn. 2 Woama asase no awosow na woapae mu; afei sa n’apirakuru no, efisɛ, emu retetew. 3 Woama wo nkurɔfo ahu amane yiye; yɛtɔ ntintan sɛ wɔn a wɔabobow nsa.


1 ነገሥት 11 NASV – 1 Ahemfo 11 ASCB | Biblica\n1 ነገሥት 11 NASV – 1 Ahemfo 11 ASCB\n1 Ahemfo 11:1-43\nSalomo Ware Mmaa Bebree\n1Farao babaa no akyi no, ɔhene Salomo dɔɔ ananafoɔ mmaa bebree a na wɔyɛ Moabfoɔ, Amonfoɔ, Edomfoɔ, Sidonfoɔ ne Hetifoɔ. 2Na Awurade aka no pefee akyerɛ ne nkurɔfoɔ sɛ, wɔne saa aman no nni awadeɛ, ɛfiri sɛ, mmaa a wɔbɛware wɔn no bɛtwetwe wɔn ama wɔakɔsom wɔn anyame. Nanso, Salomo waree wɔn ara. 3Na ɔwɔ yerenom ahanson ne mpenafoɔ ahasa. Na ampa ara wɔtwee ne ɔkra firii Awurade ho. 4Ɛberɛ a Salomo bɔɔ akɔkoraa no, wɔtwee nʼakoma kɔɔ anyame afoforɔ so, na wamfa ne ho anto Awurade, ne Onyankopɔn so, sɛdeɛ nʼagya Dawid yɛeɛ no. 5Salomo dii Sidonfoɔ nyamebaa Astoret ne Amonfoɔ nyame Molek a na wɔkyiri no no akyi. 6Enti, Salomo yɛɛ bɔne wɔ Awurade ani so. Wanni Awurade akyi, sɛdeɛ nʼagya Dawid yɛeɛ no.\n7Salomo sii abosonnan maa Moabfoɔ nyame Kemos, a na ɔyɛ akyiwadeɛ, wɔ Ngo Bepɔ a ɛwɔ Yerusalem apueeɛ fam, na ɔsii bi nso maa Amonfoɔ nyame Molek, a na ɔyɛ akyiwadeɛ. 8Salomo sisii abosonnan yi maa nʼananayerenom nyinaa, sɛ wɔnhye nnuhwam, na wɔmmɔ afɔdeɛ mma wɔn anyame wɔ hɔ.\n9Na Awurade bo fuu Salomo, ɛfiri sɛ, nʼakoma adane afiri Awurade, Israel Onyankopɔn, a wada ne ho adi akyerɛ no mprenu no ho. 10Ɔbɔɔ Salomo kɔkɔ sɛ ɔnni anyame foforɔ akyi, nanso Salomo anni Awurade ahyɛdeɛ so. 11Enti, Awurade ka kyerɛɛ Salomo sɛ, “Esiane sɛ woanni mʼapam so, na woapo me mmara enti, ampa ara, mɛte ahemman no afiri wo ho, na mede ama wʼasomfoɔ no mu baako. 12Nanso, ɛsiane wʼagya Dawid enti, merenyɛ saa ɛberɛ a wote ase. Mɛgye ahemman no afiri wo babarima nsam. 13Ɛno mpo, mɛma wadi abusuakuo baako so, ɛsiane me ɔsomfoɔ Dawid ne kuropɔn Yerusalem a mayi asi hɔ no enti.”\n14Na Awurade pagyaa Edomni Hadad a na ɔfiri Edom adehyebusua mu, sɛ ɔnyɛ ɔtamfoɔ ntia Salomo. 15Mfeɛ bi a atwam no, Dawid ne Yoab a na ɔyɛ nʼakodɔm sahene no kɔɔ Edom kɔsiee Israelfoɔ bi a wɔtotɔɔ akono no. Ɛberɛ a wɔwɔ hɔ no, anka Israel akodɔm no reyɛ akunkum mmarima a wɔwɔ Edom nyinaa. 16Yoab ne akodɔm no tenaa hɔ abosome nsia kunkumm wɔn. 17Nanso, Hadad ne nʼagya adehyeɛ ntuanofoɔ no mu kakra dwaneeɛ. (Saa ɛberɛ no na Hadad yɛ abɔfra ketewa bi.) 18Wɔdwane firii Midian kɔɔ Paran. Paran hɔ na ebinom kɔkaa wɔn ho. Afei, wɔkɔɔ Misraim, Farao nkyɛn, na ɔmaa wɔn baabi a wɔbɛtena, aduane ne asase.\n19Farao pɛɛ Hadad asɛm yie, na ɔmaa no ɔyere a na ɔyɛ ɔhemmaa Tapanhes nuabaa. 20Ɔne no woo ɔbabarima a wɔtoo no edin Genubat, na wɔtetee no fraa Farao mmammarima mu wɔ Farao ahemfie.\n21Ɛberɛ a Hadad tee wɔ Misraim sɛ Dawid ne ne sahene Yoab awuwu no, ɔka kyerɛɛ Farao sɛ, “Ma mensane nkɔ mʼankasa me ɔman mu.”\n22Farao bisaa no sɛ, “Adɛn? Ɛdeɛn na ɛho hia wo wɔ ha? Ɛdeɛn ho na yɛadi wo hwammɔ a enti wopɛ sɛ wokɔ wo kurom?”\nƆbuaa sɛ, “Biribiara nkɔɔ bɔne, nanso kɔ ara na mepɛ sɛ mekɔ efie.”\n23Onyankopɔn pagyaa Eliada babarima Reson nso ma ɔbɛyɛɛ ɔtamfoɔ tiaa Salomo. Reson dwane firii ne wura ɔhene Hadadeser a ɔfiri Soba nkyɛn 24bɛyɛɛ adɔnyɛfoɔ panin. Dawid dii Hadadeser so nkonim no, Reson ne ne mmarima dwane kɔɔ Damasko, kɔdii ɔhene wɔ hɔ. 25Reson bɛyɛɛ Israel ɔtamfoɔ kɛseɛ wɔ Salomo ahennie nkaeɛ no nyinaa mu; na ɔyɛɛ ɔteeteefoɔ sɛdeɛ Hadad yɛeɛ no. Reson kɔɔ so tanee Israel dendeenden, na ɔtoaa so dii ɔhene wɔ Aram.\nYeroboam Te Salomo So Atua\n26Otuatefoɔ panin foforɔ bi nso ne Nebat babarima Yeroboam. Na ɔyɛ Salomo ankasa mpanimfoɔ no mu baako. Na ɔfiri kuro Sereda a ɛwɔ Efraim mu. Na wɔfrɛ ne maame Senua a ɔyɛ okunafoɔ.\n27Nʼatuateɛ no asekyerɛ nie: Na Salomo rekyekyere Milo, na ɔgu so resiesie nʼagya Dawid kuro no afasuo no, 28na Yeroboam yɛ nsiyɛfoɔ. Salomo hunuu no sɛ ɔyɛ ɔdeyɛfoɔ no, ɔde no tuaa adwumayɛfoɔ a wɔfiri Efraim ne Manase mmusuakuo mu no ano.\n29Ɛda bi a Yeroboam refiri Yerusalem no, ɔhyiaa odiyifoɔ Ahiya, Siloni, wɔ ɛkwan so a ɔhyɛ atadeɛ foforɔ. Na wɔn baanu nko na wɔwɔ wiram hɔ. 30Ɛhɔ na Ahiya worɔɔ nʼatadeɛ foforɔ a na ɛhyɛ no no, tetee mu asinasini dumienu. 31Na ɔka kyerɛɛ Yeroboam sɛ, “Fa asinasini yi mu edu, na sei na Awurade, Israel Onyankopɔn, reka: ‘Merebɛgye ahemman no afiri Salomo nsam, na mede mmusuakuo no mu edu bɛma wo. 32Na ɛsiane me ɔsomfoɔ Dawid ne Yerusalem a mayi afiri Israel mmusuakuo no nyinaa mu no enti, mɛgya no abusua baako. 33Ɛfiri sɛ, Salomo agya me hɔ, akɔsom Astoret a ɔyɛ Sidonfoɔ nyamebaa ne Kemos a ɔyɛ Moabfoɔ nyame ne Amonfoɔ nyame Molek. Wamfa mʼakwan so anyɛ deɛ ɛsɔ mʼani. Wanni me mmara ne mʼahyɛdeɛ so te sɛ nʼagya Dawid.\n34“ ‘Nanso, merennye ahemman no nyinaa mfiri Salomo nsam saa ɛberɛ yi. Esiane me ɔsomfoɔ Dawid, deɛ meyii no no, na ɔtiee mʼahyɛdeɛ, dii me mmara so no enti, mɛma Salomo adi adeɛ mfeɛ a aka no wɔ ne nkwa mu. 35Na mɛgye ahemman no afiri ne babarima nsam, na mede mmusuakuo no mu edu ama wo. 36Ne babarima bɛnya abusuakuo baako, sɛdeɛ ɛbɛyɛ a, me ɔsomfoɔ Dawid asefoɔ bɛkɔ so adi ɔhene wɔ Yerusalem, kuro a mayi sɛ me din nna so no. 37Na mede wo bɛsi Israel ahennwa no so, na wobɛdi adeɛ no sɛdeɛ wʼankasa wʼakoma pɛ. 38Sɛ wotie asɛm a meka kyerɛ wo, na wonante mʼakwan mu, na woyɛ deɛ medwene sɛ ɛyɛ, na wotie me mmara, di mʼahyɛdeɛ so, sɛdeɛ me ɔsomfoɔ Dawid yɛeɛ no a, ɛnneɛ, daa mɛka wo ho. Mɛtim wo fie adedie ase, sɛdeɛ meyɛ maa Dawid no, na mede Israel bɛma wo. 39Nanso, ɛsiane Salomo bɔne a wayɛ enti, mɛtwe Dawid asefoɔ aso, nanso ɛrenyɛ afebɔɔ.’ ”\n40Salomo pɛɛ sɛ ɔkum Yeroboam, nanso ɔdwane kɔɔ Misraim, Misraimhene Sisak11.40 Sisak na ɔyɛɛ Farao a ɔtɔ so aduonu mmienu wɔ Misraim mpanin nnidisoɔ mu ɛfiri 945 Ansa na wɔrewo Kristo (AWK) kɔsi 924 Ansa na wɔrewo Kristo (AWK). nkyɛn, kɔsii sɛ Salomo wuiɛ.\n41Na Salomo ahennie ho nsɛm nkaeɛ, deɛ ɔyɛeɛ ne ne nyansa no deɛ, wɔatwerɛ wɔ Salomo Ho Nsɛm Nwoma no mu. 42Salomo dii ɔhene wɔ Yerusalem ne Israel nyinaa so mfirinhyia aduanan. 43Ɛberɛ a Salomo wuiɛ no, wɔsiee no wɔ nʼagya Dawid kurom. Na ne babarima Rehoboam na ɔdii nʼadeɛ sɛ ɔhene foforɔ.\nASCB : 1 Ahemfo 11


24 Afei Yosua maa Israel mmusua no nyinaa behyiae wɔ Sekem,+ na ɔfrɛɛ Israel mpanyimfo+ ne ahwɛfo ne atemmufo ne atitiriw nyinaa begyinaa nokware Nyankopɔn no anim.+ 2 Na Yosua ka kyerɛɛ nnipa no nyinaa sɛ: “Nea Israel Nyankopɔn Yehowa aka ni, ‘Tete no na mo agyanom+ te asubɔnten kɛse+ no agya nohoa; ɛhɔ na na Abraham ne Nahor+ papa Tera te, na saa bere no, na wɔsom anyame foforo. 3 “‘Akyiri yi mefaa mo nana Abraham+ fii asubɔnten kɛse+ no agya, na mema okyin Kanaan asase nyinaa so, na memaa n’ase trɛwee.+ Mede Isak maa no,+ 4 na memaa Isak nso nyaa Yakob ne Esau.+ Akyiri yi mede Bepɔw Seir maa Esau tenaa so;+ na Yakob ne ne mma nso kɔɔ Egypt.+ 5 Afei mesomaa Mose ne Aaron,+ na mede ɔhaw baa Egypt so;+ na ɛno akyi no miyii mo fii hɔ.+ 6 Bere a miyii mo agyanom fii Egypt+ beduu po no ho no, Egyptfo de nteaseɛnam ne apɔnkɔsotefo tiw+ mo agyanom baa Po Kɔkɔɔ no ho. 7 Afei wosu frɛɛ Yehowa,+ enti ɔmaa esum kabii bɛdaa mo ne Egyptfo no ntam,+ na ɔmaa po no bu faa wɔn so kataa wɔn so.+ Mode mo ani huu nea meyɛe wɔ Egypt no,+ na motenaa sare so nna pii.+ 8 “‘Nkakrankakra mede mo beduu Amorifo a wɔte Yordan agya no asase so, na wɔne mo koe.+ Na mede wɔn hyɛɛ mo nsa sɛ momfa wɔn asase ntena so, na mesɛee wɔn wɔ mo anim.+ 9 Afei Sipor+ ba Balak a ɔyɛ Moab hene no sɔre baa Israelfo so ne wɔn bɛkoe.+ Na ɔsoma kɔfrɛɛ Beor ba Balaam sɛ ɔmmɛdome mo.+ 10 Nanso mampɛ sɛ metie Balaam.+ Na hyira ara na ohyiraa mo.+ Enti migyee mo fii ne nsam.+ 11 “‘Afei mutwaa Yordan+ beduu Yeriko,+ na Yerikofo ne Amorifo ne Perisifo ne Kanaanfo ne Hitifo ne Girgasifo ne Hiwifo ne Yebusifo fii ase ne mo koe; nanso mede wɔn hyɛɛ mo nsa.+ 12 Na memaa mo ho hu dii mo anim, na ɛpam+ Amorifo ahene baanu—mo nkrante nnim, mo agyan nnim.+ 13 Na memaa mo asase a moammrɛ ho, na munyaa nkurow a ɛnyɛ mo na mokyekyee+ tenaa mu. Bobeturo ne ngo nnua a mudidi so yi nso, ɛnyɛ mo na muduae.’+ 14 “Enti afei munsuro Yehowa+ na momfa koma kronn ne nokwaredi+ nsom no. Na montow anyame a mo agyanom som wɔn wɔ asubɔnten kɛse no agya ne Egypt no ngu,+ na monsom Yehowa. 15 Sɛ nso mompɛ sɛ mosom Yehowa a, ɛnde ɛnnɛ mompaw nea mobɛsom no,+ sɛ anyame a mo agyanom a na wɔwɔ asubɔnten kɛse no agya no som wɔn+ no oo, sɛ Amorifo a mote wɔn asase so no anyame+ oo, mompaw nea mobɛsom no. Na me ne me fie de, yɛbɛsom Yehowa.”+ 16 Ɛnna ɔman no buae sɛ: “Ɛmpare yɛn sɛ yebegyaw Yehowa akɔsom anyame foforo. 17 Yehowa yɛn Nyankopɔn na oyii yɛne yɛn agyanom fii Egypt+ nkoafie,+ ɔno na ɔyɛɛ anwonwade akɛse yi wɔ yɛn ani so,+ ɔno na ɔbɔɔ yɛn ho ban wɔ yɛn akwantu mu, na ɔno na ɔhwɛɛ yɛn so faa aman horow no nyinaa mu.+ 18 Afei Yehowa pam aman no nyinaa fii yɛn anim,+ Amorifo a wɔte asase no so no. Enti yɛn nso yɛbɛsom Yehowa, efisɛ ɔno ne yɛn Nyankopɔn.”+ 19 Na Yosua ka kyerɛɛ ɔman no sɛ: “Morentumi nsom Yehowa, efisɛ ɔyɛ Onyankopɔn kronkron.+ Na ɔyɛ Onyankopɔn a ɔmpɛ sɛ ɔne obi bɛkyɛ ne som.+ Sɛ motew atua yɛ bɔne a, ɔremfa nkyɛ mo.+ 20 Na sɛ mugyaw Yehowa+ kɔsom ananafo anyame+ a, ɔno nso bɛdan ne ho ne mo adi no nwenweenwene na watɔre mo ase, bere a wayɛ mo papa akyi no.”+ 21 Ɛnna nkurɔfo no ka kyerɛɛ Yosua sɛ: “Dabi, Yehowa ara na yɛbɛsom no!”+ 22 Afei Yosua ka kyerɛɛ ɔman no sɛ: “Mo ankasa mo anom na moapaw sɛ mobɛsom Yehowa;+ mo ara moyɛ adansefo.”+ Na wobuae sɛ: “Yɛyɛ adansefo.” 23 “Ɛnde montow ananafo anyame a ɛwɔ mo nkyɛn no ngu,+ na monnan mo koma mmra Israel Nyankopɔn Yehowa nkyɛn.” 24 Na ɔman no ka kyerɛɛ Yosua sɛ: “Yehowa yɛn Nyankopɔn na yɛbɛsom no, na ɔno na yebetie no!”+ 25 Saa da no Yosua ne ɔman no yɛɛ apam, na ɔmaa wɔn ahyɛde ne atemmusɛm+ wɔ Sekem. 26 Afei Yosua kyerɛw nsɛm yi wɔ Onyankopɔn mmara nhoma+ no mu, na ɔde ɔbo kɛse+ bi sii hɔ wɔ odupɔn+ a esi Yehowa kronkronbea ho no ase. 27 Na Yosua toaa so ka kyerɛɛ ɔman no sɛ: “Monhwɛ, ɔbo yi bɛyɛ yɛn dansefo,+ efisɛ ate nea Yehowa aka akyerɛ yɛn nyinaa. Enti ɔbo yi bɛyɛ ɔdansefo na moampa mo Nyankopɔn.” 28 Afei Yosua gyaa ɔman no kwan ma obiara kɔɔ n’agyapade so.+ 29 Nsɛm yi nyinaa akyi no, Yehowa akoa Yosua, Nun ba no, wui bere a na wadi mfe ɔha ne du.+ 30 Na wosiee no n’asase so wɔ Timnat-Sera+ a ɛwɔ Efraim bepɔw so wɔ Bepɔw Gaase atifi fam no. 31 Na Israelfo kɔɔ so som Yehowa wɔ Yosua ne mpanyimfo a wɔtenaa ase wɔ Yosua akyi nyinaa bere so,+ mpanyimfo a wohuu nnwuma a Yehowa yɛ maa Israel no nyinaa.+ 32 Afei wosiee Yosef nnompe+ a Israelfo de fi Egypt bae no wɔ Sekem, asase a Yakob tɔ fii Sekem papa Hamor mma nkyɛn+ nnwetɛbona+ ɔha no so, na ɛbɛyɛɛ Yosef mma agyapade.+ 33 Aaron ba Eleasar nso wui,+ na wosiee no wɔ ne ba Finehas Koko so,+ asase a ɔde maa no wɔ Efraim bepɔw so no so.


1 Korintofo 3 | Intanɛt So Bible| Wiase Foforɔ Nkyerɛaseɛ\nNea Edi Kan a Ɔde Kɔmaa Korintofo 3:1-23\nKorintofo da so ara di ɔhonam akɔnnɔ akyi (1-4)\nOnyankopɔn na ɔma enyin (5-9)\nOnyankopɔn mfɛfo adwumayɛfo (9)\nFa nneɛma a ogya ntumi nhyew to si fapem no so (10-15)\nMoyɛ Onyankopɔn asɔrefi (16, 17)\nWiase nyansa yɛ nkwaseasɛm wɔ Onyankopɔn anim (18-23)\n3 Enti anuanom, mantumi ankasa ankyerɛ mo sɛ nnipa a Onyankopɔn honhom kyerɛ mo kwan,+ na mmom mekasa kyerɛɛ mo sɛ nnipa a wodi wɔn akɔnnɔ akyi, nnipa a wɔyɛ mmofra+ wɔ Kristo mu. 2 Nufu na mede maa mo, ɛnyɛ aduan a ɛyɛ den, efisɛ na mo ho nyɛ den. Na seesei mpo, mo ho nyɛ den,+ 3 efisɛ moda so ara di ɔhonam akɔnnɔ akyi.+ Na bere a ahoɔyaw ne mansotwe wɔ mo mu yi, ɛnyɛ ɔhonam akɔnnɔ akyi na mudi anaa,+ na ɛnyɛ sɛnea wiase no nantew na mo nso monantew anaa? 4 Na sɛ obi ka sɛ, “Meyɛ Paul dea,” na obi foforo nso ka sɛ, “Meyɛ Apolo+ dea” a, ɛnyɛ nea wiase no yɛ no ara bi na mo nso moreyɛ anaa? 5 Ɛnde, hena ne Apolo? Na hena ne Paul? Yɛyɛ asomfo+ a yɛyɛ adwuma a Awurade de ahyɛ yɛn nsa, a monam yɛn so abɛyɛ gyidifo. 6 Me de, miduae,+ Apolo guguu so nsu,+ nanso Onyankopɔn na ɔma ɛkɔɔ so nyinii. 7 Enti ɛnyɛ nea odua na ɔyɛ biribi, ɛnna ɛnyɛ nea ogugu so nsu nso, na mmom Onyankopɔn a ɔma enyin no.+ 8 Nea odua ne nea ogugu so nsu no yɛ baako,* nanso wɔn mu biara benya n’ankasa akatua sɛnea n’ankasa adwuma te.+ 9 Efisɛ yɛyɛ Onyankopɔn mfɛfo adwumayɛfo. Moyɛ Onyankopɔn afuw, Onyankopɔn dan.+ 10 Sɛnea Onyankopɔn adom a minyae no te no, metoo fapem+ sɛ ɔdansifo a onim adwuma paa,* nanso obi foforo na ɔreto asi so. Enti ma obiara nkɔ so nhwɛ sɛnea ɔreto asi so no yiye. 11 Efisɛ obiara nni hɔ a obetumi ato fapem foforo biara, gye nea wɔato dedaw no. Ɛno ne Yesu Kristo.+ 12 Na sɛ obi de sika kɔkɔɔ, dwetɛ, aboɔden abo, nnua, sare, anaa wura a awo si fapem no so a, 13 obiara adwuma bɛda adi; ɛda a wɔbɛsɔ ahwɛ no na ɛbɛda adi, efisɛ ogya na ɛbɛma ada adi,+ na ogya na ɛbɛkyerɛ sɛnea obiara sii ne dan. 14 Sɛ obi adwuma a wato asi fapem no so gyina a, obenya akatua. 15 Sɛ obi adwuma hyew a, ɔbɛhwere ade, na n’ankasa de, wobegye no nkwa; nanso ɛbɛyɛ sɛ nea wɔagye no afi ogya mu.* 16 Munnim sɛ moyɛ Onyankopɔn asɔrefi,+ na Onyankopɔn honhom te mo mu+ anaa? 17 Sɛ obi sɛe Onyankopɔn asɔrefi a, Onyankopɔn bɛsɛe no; efisɛ Onyankopɔn asɔrefi ho tew, na asɔrefi no ne mo ara.+ 18 Mma obiara nnnaadaa ne ho. Sɛ mo mu bi adwene yɛ no sɛ ɔyɛ onyansafo wɔ wiase yi* mu a, ma ɔnyɛ ɔkwasea, na watumi ayɛ onyansafo. 19 Na wiase nyansa yɛ nkwaseasɛm wɔ Onyankopɔn anim, efisɛ wɔakyerɛw sɛ: “Afiri a anyansafo de wɔn anitew asum no, ɔma eyi wɔn ankasa.”+ 20 Wɔakyerɛw bio sɛ: “Yehowa* nim sɛ anyansafo nsusuwii yɛ kwa.”+ 21 Enti mma obiara mmfa nea nnipa tumi yɛ nnhoahoa ne ho, efisɛ ade nyinaa yɛ mo de. 22 Paul oo, Apolo oo, Kefa* oo,+ wiase oo, nkwa oo, owu oo, nneɛma a ɛwɔ hɔ nnɛ oo, nneɛma a ɛrebɛba oo, ade nyinaa yɛ mo dea; 23 mo nso moyɛ Kristo de;+ ɛnna Kristo nso yɛ Onyankopɔn dea.\n^ Anaa “wɔ atirimpɔw baako.”\n^ Anaa “ɔdansifo nyansafo.”\n^ Anaa “ɛbɛyɛ sɛ nea ɔnam ogya mu.”\n1 Korintofo 3


Asomdwoe a Wɔrehwehwɛ\nƆwɛn-Aban—Nea Adesua Nsɛm Wom | July 1, 2005\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nNÁ Albert yɛ ɔwarefo a ɔwɔ mma baanu a n’ani gye wɔ n’aware mu. Nanso ɔtee nka sɛ na n’asetra nwie pɛyɛ. Bere bi a na ɔrehwehwɛ adwuma ayɛ denneennen no, ɔde ne ho kɔhyɛɛ amanyɔsɛm mu kodii amammu a wɔkyerɛ sɛ obi nsen obi akyi. Ɔbɛyɛɛ Komunis amanyɔkuw no muni mapa mpo.\nNanso, ankyɛ na Albert paa abaw wɔ Komunis amammu ho. Ogyaee amanyɔsɛm akyi di de n’adwene nyinaa sii n’abusua yiyedi so. Anigye a na ɔbɛma n’abusua anya bɛyɛɛ ade titiriw wɔ n’asetra mu. Nanso, na Albert da so ara te nka sɛ n’asetra nwie pɛyɛ; na onnyaa asomdwoe a ɔrehwehwɛ no.\nƐnyɛ Albert nkutoo na ɔwɔ tebea a ɛte saa mu. Nnipa pii asɔ adwenkyerɛ, nyansapɛ, ne ɔsom ahorow ahwɛ sɛ ɛbɛma wɔanya asetra a edi mu anaa. Nnipakuw bi sɔree wɔ 1960 mfe no mu wɔ Aman a Wodi Yiye mu a wɔkasa tiaa abrabɔ pa ne sɛnea na nnipa yɛ wɔn ade a na obiara gye tom no. Mmabun titiriw na wɔfaa nnubɔne ne wɔn a wɔfrɛ wɔn ho akyerɛkyerɛfo ne asɔfo mpanyin wɔ kuw no mu nyansapɛ so hwehwɛɛ anigye ne asetra a edi mũ. Nanso, saa kuw yi antumi amma wɔannya anigye ankasa. Mmom no, ɛmaa nnubɔnenom kaa nnipa pii hɔ, na ɛmaa mmabun pii nso bra sɛe. Eyi maa ɔbrabɔne nyaa nkɔanim.\nNnipa pii afa ahonyade, tumi, anaa nhomasua so ahwehwɛ anigye mfehaha pii ni. Awiei koraa no, saa kwan a wɔfa so hwehwɛ anigye yi kowie abasamtu mu. Yesu kae sɛ: “Sɛ onipa nya ma ebu so mpo a, ɛnyɛ nneɛma a ɔwɔ no mu na ne nkwa fi.” (Luka 12:15) Mmom no, wɔn a wɔpɛ sɛ wonya wɔn ho ɔkwan biara so no ntaa nnya anigye a wɔrehwehwɛ no. Bible ka sɛ: “Wɔn a wɔn ani abere sɛ wɔbɛyɛ adefo no hwe sɔhwɛ ne afiri ne nkwasea akɔnnɔ a ɛyɛ hu bebree mu, na ɛno na ɛde nnipa kɔ ɔsɛe pasaa mu. Na sikanibere yɛ bɔne nyinaa nhin, na ebinom adi akyi ma . . . wɔde yaw bebree awowɔ wɔn ho nyinaa.”—1 Timoteo 6:9, 10.\nƐnde, obi bɛyɛ dɛn anya asomdwoe ne asetra a edi mũ? So ɛsɛ sɛ ɔsɔ nneɛma ahorow bi hwɛ, te sɛ nea obi retow agyan abɔ biribi a ɛwɔ esum mu mu? Anigyesɛm ne sɛ ɛnte saa. Sɛnea yebehu wɔ asɛm a edi hɔ mu no, sɛ yebenya asomdwoe a, ɛsɛ sɛ yehu ade bi a ɛho hia nnipa paa a wɔn nkutoo na wɔwɔ bi.\nSo ahonyade, tumi, anaa nhomasua a wobɛhwehwɛ bɛboa wo ma woanya asomdwoe?\nShare Share Asomdwoe a Wɔrehwehwɛ\nw05 7/1 kr. 3-4\n“Anigye Ne Wɔn a Wonim Wɔn Honhom Mu Ahiade”\nM’ani Agye Sɛ Manya Wiase Nyinaa Bible Nkyerɛkyerɛ Adwuma No Mu Kyɛfa\nWɔde Wɔn Ho Rema\n‘Yɛka Papa Ho Asɛmpa’\nAsɛmpa A Wɔbɛka Akyerɛ Nnipa A Wofi Amanaman Nyinaa Mu\nAhene Nhoma a Edi Kan no Mu Nsɛntitiriw\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 1, 2005\nShare Share ƆWƐN-ABAN—NEA ADESUA NSƐM WOM July 1, 2005\nƆWƐN-ABAN—NEA ADESUA NSƐM WOM July 1, 2005


2 Mose 40 AKCB - Matteus 40 LB\n1Afei Awurade ka kyerɛɛ Mose se, 2“Ɔsram a edi kan no da a edi kan no na si Ahyiae Ntamadan no. 3Wusi wie a, fa Apam Adaka a Mmaransɛm Du no wɔ mu no si mu. Na fa ntwamtam no twa Apam Adaka no anim ma ɛnhyɛ kronkron mu kronkron hɔ. 4Afei, fa ɔpon no besi hɔ na fa ɛho nneɛma nyinaa gu so na fa kaneadua no bra na sɔ kanea no. 5Fa sikakɔkɔɔ afɔremuka a wɔbɛhyew aduhuam wɔ so no besi Apam Adaka no anim na fa ɔpon no nkataanim sɛn Ahyiae Ntamadan no ano.\n6“Fa ɔhyew afɔremuka no si Ahyiae Ntamadan no kwan ano. 7Fa hweaseammɔ no si Ahyiae Ntamadan no ne afɔremuka no ntam na hyɛ no nsu ma. 8Siesie adiwo twa Ahyiae Ntamadan no ho hyia na fa nsɛnanim no sɛn ne kwan no ano.\n9“Fa ɔsrango no na pete gu Ahyiae Ntamadan no so baabiara ne biribiara a ɛwɔ mu ne nneɛma a ɛwɔ hɔ nyinaa ne nkongua so, na fa tew ho. 10Ɔhyew afɔremuka no ne ɛho nneɛma nyinaa nso, pete ɔsra ngo no bi gu so na tew ho na ɛnyɛ kronkron. 11Sra hweaseammɔ no ne ne ntaease no ngo na fa tew ho.\n12“Fa Aaron ne ne mmabarima no bra Ahyiae Ntamadan no kwan ano na fa nsu hohoro wɔn ho. 13Na fa atade kronkron no hyɛ Aaron, na sra no ngo na ne ho ntew na ɔmmɛyɛ me sɔfo. 14Fa ne mmabarima no bra na fa wɔn ntade hyehyɛ wɔn. 15Sra wɔn ngo sɛnea woyɛɛ wɔn agya no, sɛnea wɔbɛsom me sɛ asɔfo. Wɔn ngosra no bɛyɛ asɔfodi wɔ wɔn awo ntoatoaso nyinaa mu.” 16Mose yɛɛ biribiara sɛnea Awurade hyɛɛ no no.\n17Afe a ɛto so abien no mu ɔsram a edi kan no da a edi kan no, wɔkekaa Ahyiae Ntamadan no sisii anim. 18Mose sii Ahyiae Ntamadan no; ɔde nsisiso no sisii wɔn afa, de nnyinaso no hyehyɛɛ mu de mmeamu nnua beabea mu de mpuran sisii wɔn afa. 19Afei, ɔde nkuruso no kuruu mpuran no so de ne nguguso guguu so san de nguguso a edi akyi kuruu so sɛnea Awurade hyɛɛ no no.\n20Ɔde abo a wɔakyerɛw Mmaransɛm Du no wɔ so no guu Apam Adaka no mu de nnua a wɔde bɛsoa no susoo mu. Ɔde ne nkataso a wɔde sikakɔkɔɔ ayɛ a ɛyɛ mpata nkataso no kataa so. 21Afei, ɔde Apam Adaka no besii Ahyiae Ntamadan no mu de ntwamtam no twaa mu, sɛnea Awurade hyɛɛ no no.\n22Afei, ɔde ɔpon no sii atifi fam wɔ ɔdan no mu wɔ ntwamtam no akyi, 23de Ɔkyerɛ Brodo no too so wɔ Awurade anim sɛnea Awurade hyɛe no.\n24Ɔde kaneadua no sii ɔpon no nkyɛn wɔ Ahyiae Ntamadan no anafo fam. 25Afei, ɔsɔɔ kanea no wɔ Awurade anim sɛnea Awurade hyɛɛ no no.\n26Mose de sikakɔkɔɔ afɔremuka sii ntwamtam no ho pɛɛ wɔ Ahyiae Ntamadan no mu 27na ɔhyew nnuhuam wɔ so sɛnea Awurade hyɛe no.\n28Ɔde Ahyiae Ntamadan no ano nkataano sɛn ano. 29Ɔde afɔremuka a esi akyi a wɔbɔ ɔhyew afɔre wɔ so no si bɛn ɔkwan no ano, na ɔbɔɔ so ɔhyew afɔre ne aduan afɔre sɛnea Awurade hyɛe no.\n30Ɔde hweaseammɔ sii Ahyiae Ntamadan no ne afɔremuka no ntam na wɔhyɛɛ no nsu ma, sɛnea asɔfo no benya bi ahohoro wɔn ho, 31na Mose ne Aaron ne Aaron mmabarima hohoroo wɔn nsa ho ne wɔn anan ase wɔ hɔ. 32Bere biara a wɔbɛfa afɔremuka no ho akɔ Ahyiae Ntamadan no mu no, wogyina hohoroo wɔn ho sɛnea Awurade hyɛɛ Mose no.\n33Na Mose sii biribi twaa Ahyiae Ntamadan no ne afɔremuka no ho hyiae na wɔde nsɛnanotam sɛn ano. Ɛnna Mose wiee nʼadwuma.\n34Omununkum no bɛkataa Ahyiae Ntamadan no so maa Awurade anuonyam hyɛɛ no ma. 35Esiane sɛ na omununkum no asi wɔ hɔ no nti, Mose antumi ankɔ mu na Awurade anuonyam hyɛɛ Ahyiae Ntamadan no ma.\n36Bere biara a omununkum no bɛma ne ho so no, na Israelfo no nso di akyi. 37Na sɛ egyina a, na wɔn nso agyina akosi sɛ ɛbɛma ne ho so bio. 38Awia de, omununkum no gyina Ahyiae Ntamadan no so na sɛ edu anadwo a, na ogya asɔ wɔ omununkum no mu sɛnea Israelfo no nyinaa behu. Eyi toaa so saa ara wɔ wɔn akwantu no nyinaa mu.\nAKCB : 2 Mose 40


Honhom Abɔde—Sɛnea Wɔn Nneyɛe Ka Yɛn - Yehowa Adansefo Intanɛt Dwumadibea\nHonhom Abɔde—Sɛnea Wɔn Nneyɛe Ka Yɛn\nSo abɔfo boa nnipa?\nƆkwan bɛn so na ahonhommɔne anya nnipa so nkɛntɛnso?\nSo ɛsɛ sɛ yesuro ahonhommɔne?\nMPƐN pii no, sɛ wopɛ sɛ wofa obi adamfo a, ebehia sɛ wuhu biribi fa n’abusua ho. Saa ara na sɛ Yehowa Nyankopɔn bɛyɛ obi a wunim no a, ebehia sɛ wuhu biribi fa n’abusua a ɛwɔ soro a emufo yɛ abɔfo no ho. Bible frɛ abɔfo “Onyankopɔn mma.” (Hiob 38:7) Enti, dɛn na wɔyɛ wɔ Onyankopɔn dwumadi mu? So wɔadi dwuma bi wɔ nnipa asetram wɔ bere a atwam no mu pɛn? So abɔfo nneyɛe ka w’asetra? Sɛ ɛte saa a, ɔkwan bɛn so?\n2 Bible ka abɔfo ho asɛm mpɛn ɔhaha pii. Ma yensusuw wɔn ho nsɛm a wɔaka no kakraa bi ho nhwɛ. Hena na ɔbɔɔ abɔfo? Kolosefo 1:16 ka sɛ: “Wɔnam [Yesu Kristo] so na ɛbɔɔ nneɛma a aka nyinaa wɔ soro ne asase so.” Enti, Yehowa Nyankopɔn nam N’abakan no so na ɔbɔɔ honhom abɔde a wɔfrɛ wɔn abɔfo no nyinaa. Abɔfo dodow ahe na wɔwɔ hɔ? Bible kyerɛ sɛ wɔbɔɔ abɔfo ɔpepehaha pii, na wɔn nyinaa wɔ tumi.—Dwom 103:20.*\n3 Onyankopɔn Asɛm Bible, ka kyerɛ yɛn sɛ bere a wɔbɔɔ asase no, “Onyankopɔn mma nyinaa bɔɔ ose.” (Hiob 38:4-7) Enti, abɔfo traa ase bere tenteenten ansa na wɔrebɔ nnipa anaa asase mpo. Bible mu asɛm yi nso kyerɛ sɛ abɔfo wɔ nkate, efisɛ ɛka sɛ ‘wɔboom too ahurusi dwom.’ Hyɛ no nsow sɛ ‘Onyankopɔn mma nyinaa’ boom dii ahurusi. Saa bere no, na abɔfo no nyinaa ka abusua a biakoyɛ wom a wɔresom Yehowa Nyankopɔn no ho.\nABƆFO MMOA NE AHOBAMMƆ\n“Me Nyankopɔn asoma ne bɔfo ma wabemuamua agyata no ano.”—Daniel 6:22\n4 Efi bere a honhom abɔde anokwafo no hui sɛ wɔabɔ nnipa a wodi kan no, wɔakɔ so akyerɛ nnipa a wɔredɔɔso ne Onyankopɔn atirimpɔw mmamu ho anigye. (Mmebusɛm 8:30, 31; 1 Petro 1:11, 12) Nanso, bere kɔɔ so no, abɔfo no hui sɛ nnipa dodow no ara na wɔatwe wɔn ho afi wɔn Bɔfo a ɔwɔ ɔdɔ no som ho. Akyinnye biara nni ho sɛ eyi hyɛɛ abɔfo anokwafo no awerɛhow. Nanso, bere biara a onipa biako bɛdan aba Yehowa nkyɛn bio no, ‘anigye ba abɔfo mu.’ (Luka 15:10) Esiane sɛ wɔn a wɔsom Onyankopɔn yiyedi ho hia abɔfo kɛse saa nti, ɛnyɛ nwonwa sɛ Yehowa nam abɔfo so ahyɛ n’asomfo anokwafo den abɔ wɔn ho ban wɔ asase so mpɛn pii. (Hebrifo 1:7, 14) Susuw nhwɛso ahorow bi ho hwɛ.\n5 Abɔfo baanu boaa ɔtreneeni Lot ne ne mmabea ma wonyaa nkwa wɔ Sodom ne Gomora nkurow bɔne no sɛe mu denam wɔn anim a wodii ma wofii saa beae hɔ no so. (Genesis 19:15, 16) Mfehaha pii akyi no, wɔtow odiyifo Daniel too agyata amoa mu, nanso hwee anyɛ no na ɔkae sɛ: “Me Nyankopɔn asoma ne bɔfo ma wabemuamua agyata no ano.” (Daniel 6:22) Wɔ afeha a edi kan Y.B. mu no, ɔbɔfo bi koyii ɔsomafo Petro fii afiase. (Asomafo Nnwuma 12:6-11) Afei nso, abɔfo boaa Yesu wɔ n’asase so som adwuma no mfiase. (Marko 1:13) Na aka bere tiaa bi ama Yesu awu no, ɔbɔfo bi baa ne nkyɛn ‘bɛhyɛɛ no den.’ (Luka 22:43) Hwɛ sɛnea ɛbɛyɛ sɛ ɛno yɛɛ awerɛkyekye maa Yesu wɔ n’asetra mmere a na ɛho hia paa no mu!\n6 Ɛnnɛ, abɔfo nyi wɔn ho adi nkyerɛ Onyankopɔn nkurɔfo a wɔwɔ asase so bio. Ɛwom sɛ nnipa nhu Onyankopɔn abɔfo a wɔwɔ tumi no de, nanso wɔkɔ so bɔ Onyankopɔn nkurɔfo ho ban, ne titiriw no, wɔ biribiara a ɛbɛsɛe ɔsom a wɔde ma Onyankopɔn no ho. Bible ka sɛ: “[Yehowa, NW ] bɔfo bɔ wɔn a wosuro no ho nsra hyia, na ogye wɔn.” (Dwom 34:7) Dɛn nti na ɛsɛ sɛ saa asɛm yi yɛ awerɛkyekye kɛse ma yɛn? Efisɛ ahonhommɔne a wɔn ho yɛ hu a wɔpɛ sɛ wɔsɛe yɛn wɔ hɔ! Wɔne henanom? Ɛyɛɛ dɛn na abɔfo bi bɛyɛɛ abɔfo bɔne? Ɔkwan bɛn na wɔpɛ sɛ wɔfa so yɛ yɛn bɔne? Nea ɛbɛyɛ na yɛanya mmuae no, ma yensusuw biribi a esii wɔ nnipa asetra mfiase ho kakra nhwɛ.\nHONHOM ABƆDE A WƆYƐ YƐN ATAMFO\n7 Sɛnea yesuaa ho ade wɔ nhoma yi Ti 3 no, abɔfo no mu biako nyaa akɔnnɔ sɛ obedi afoforo so, ma enti ɔsɔre tiaa Onyankopɔn. Akyiri yi wɔbɛfrɛɛ saa ɔbɔfo yi Satan Ɔbonsam. (Adiyisɛm 12:9) Satan daadaa Hawa no akyi mfirihyia 1,600 no, ɛkame ayɛ sɛ otumi twee nnipa dodow no ara fii Onyankopɔn ho gyé anokwafo kakraa bi te sɛ Habel, Henok, ne Noa.—Hebrifo 11:4, 5, 7.\n8 Abɔfo foforo tew atua tiaa Yehowa wɔ Noa bere so. Wogyaw wɔn trabea wɔ Onyankopɔn abusua a ɛwɔ soro no fi hɔ baa asase so bɛfaa honam nipadua. Dɛn ntia? Yɛkenkan wɔ Genesis 6:2 sɛ: “Onyankopɔn mma huu nnipa mmabea sɛ wɔn ho yɛ fɛ, na wɔwarewaree wɔn mu biara a wɔpɛ.” Nanso Yehowa Nyankopɔn anhwɛ amma saa abɔfo yi nneyɛe bɔne ne ɔbrasɛe a ɛkɔɔ so wɔ adesamma mu no ankɔ so daa. Ɔde nsuyiri baa wiase nyinaa bɛpopaa nnipa abɔnefo nyinaa, na ɔkoraa n’asomfo anokwafo nkutoo so. (Genesis 7:17, 23) Enti, abɔfo anaa adaemone atuatewfo no gyaw wɔn honam nipadua no guu hɔ san kɔɔ soro sɛ honhom abɔde. Wokogyinaa Ɔbonsam a ɔbɛyɛɛ “adaemone panyin” no afã.—Mateo 9:34.\n9 Bere a abɔfo asoɔdenfo no san kɔɔ soro no, wɔannye wɔne wɔn sodifo, Satan, antom sɛ Onyankopɔn abɔfo anokwafo bio. (2 Petro 2:4) Ɛwom sɛ seesei wontumi mfa honam nipadua bio de, nanso wɔda so ara nya nnipa so nkɛntɛnso bɔne pii. Nokwarem no, Satan nam saa adaemone yi mmoa so ‘redaadaa asase sofo nyinaa.’ (Adiyisɛm 12:9; 1 Yohane 5:19) Ɔkwan bɛn so? Adaemone no nam nnaadaa kwan so titiriw na ɛyɛ saa. (2 Korintofo 2:11) Ma yensusuw akwan no bi ho nhwɛ.\nSƐNEA ADAEMONE DAADAA NNIPA\n10 Adaemone no nam ahonhonsɛmdi so daadaa nnipa. Ahonhonsɛmdi yɛ adaemone a obi ne wɔn di nkitaho tẽẽ anaasɛ ɔfa ɔdebisafo bi so yɛ saa. Bible kasa tia ahonhonsɛmdi, na ɛbɔ yɛn kɔkɔ sɛ yɛntwe yɛn ho mfi biribiara a ahonhonsɛmdi wom ho. (Galatifo 5:19-21) Adaemone no de ahonhonsɛm di dwuma sɛnea mpataayifo de nam hyɛ darewa ano yi mpataa no ara. Mpataayifo de nam ahorow na ɛhyehyɛ darewa ano de kyere mpataa ahorow. Saa ara nso na ahonhommɔne nam ahonhonsɛmdi ahorow so nya nnipa ahorow nyinaa bi so nkɛntɛnso.\nAdaemone no fa akwan pii so daadaa nnipa\n11 Nnaadaa kwan biako a adaemone nam so nya nnipa ne adebisa. Dɛn ne adebisa? Ɛyɛ mmɔden a obi bɔ sɛ obehu nea ɛbɛba daakye anaasɛ obehu biribi a onnim. Adebisa no bi ne nsoromma mu hwɛ, nkratasin a mfonini ahorow a ɛyɛ hu wɔ so a wɔde kyerɛ nea obi daakye bɛyɛ, ahwehwɛ bɔɔl mu hwɛ, nsamhwɛ, ne dae asekyerɛ. Ɛwom sɛ nnipa pii susuw sɛ adebisa yɛ ade a ɔhaw biara nni ho de, nanso Bible da no adi sɛ akɔmfo anaa adebisafo ne ahonhommɔne na ɛyɛ adwuma. Sɛ nhwɛso no, Asomafo Nnwuma 16:16-18 ka “abosonkɔm honhom” a na ɛma abeawa bi tumi ‘ka daakye nsɛm’ ho asɛm. Nanso, bere a wotuu adaemone no fii no mu no, tumi a ɔde yɛ anwonwade yi nso fii ne mu.\n12 Ɔkwan foforo a adaemone fa so daadaa nkurɔfo ne sɛ wɔbɛhyɛ wɔn nkuran ma wɔakobisa afunu. Mpɛn pii na nnipa a wɔawuwu ho adwene a ɛnteɛ a nkurɔfo wɔ no daadaa wɔn a wɔredi wɔn dɔfo bi wu ho awerɛhow no. Ɔdebisafo bi betumi aka nsɛntitiriw bi anaasɛ ɔde nne bi a ɛte sɛ onipa a wawu no de akasa. Ne saa nti, nnipa pii begye di sɛ awufo te ase ankasa, ma enti sɛ wɔne wɔn di nkitaho a ebetumi aboa ateasefo no ma wɔagyina wɔn awerɛhow ano. Nanso “awerɛkyekye” biara a ɛte saa nyɛ papa na ɛyɛ hu ankasa. Dɛn ntia? Efisɛ adaemone betumi asuasua onipa a wawu no nne na wɔaka onipa a wawu no ho nsɛm akyerɛ ɔdebisafo bi. (1 Samuel 28:3-19) Afei nso, sɛnea yesuaa ho ade wɔ Ti 6 no, awufo nni baabiara. (Dwom 115:17) Enti, ahonhommɔne adaadaa ‘obiara a obisa afunu’ no, na ɔreyɛ ade a Onyankopɔn mpɛ. (Deuteronomium 18:10, 11; Yesaia 8:19) Enti, hwɛ yiye na twe wo ho fi saa nnaadaa kwan a ɛyɛ hu a adaemone fa so daadaa nkurɔfo yi ho.\n13 Ɛnyɛ nnaadaa nko na ahonhommɔne daadaa nkurɔfo na mmom wohunahuna wɔn nso. Ɛnnɛ, Satan ne n’adaemone no nim sɛ ‘aka bere tiaa’ bi ma wɔde wɔn agu afiase, na enti wɔn ani abere kɛse saa bere yi sen bere biara. (Adiyisɛm 12:12, 17) Ɛno mpo no, nnipa mpempem pii a bere bi na ahonhommɔne ho suro ahyɛ wɔn so no atumi ade wɔn ho afi osuro a ɛte saa ho. Wɔyɛɛ dɛn na wotumi yɛɛ eyi? Sɛ obi de ne ho ahyɛ ahonhonsɛmdi mu dedaw mpo a, dɛn na obetumi ayɛ?\nSƐNEA WƆKO TIA AHONHOMMƆNE\n14 Bible ka sɛnea wɔko tia ahonhommɔne ne sɛnea wɔtwe wɔn ho fi wɔn ho ho asɛm kyerɛ yɛn. Susuw afeha a edi kan no mu Kristofo a na wɔwɔ Efeso kurow no mu nhwɛso no ho hwɛ. Wɔn mu binom de wɔn ho hyɛɛ ahonhonsɛmdi mu ansa na wɔrebɛyɛ Kristofo. Bere a wɔyɛɛ wɔn adwene sɛ wɔbɛtwe wɔn ho afi ahonhonsɛmdi ho no, dɛn na wɔyɛe? Bible ka sɛ: “Wɔn a wɔyɛ asumanne no mu pii de wɔn nhoma ba bɛhyew no ma obiara hui.” (Asomafo Nnwuma 19:19) Saa Kristofo foforo yi nam wɔn asumanne nhoma a wɔhyewee no so yɛɛ nhwɛso maa wɔn a wɔpɛ sɛ wɔko tia ahonhommɔne nnɛ no. Ɛsɛ sɛ nnipa a wɔpɛ sɛ wɔsom Yehowa no hyew ahonhonsɛm ho biribiara a wɔwɔ. Ebi ne nhoma, nsɛmma nhoma, sini ahorow, dawurubɔ ho nkratasin, ne nnwom a ɛhyɛ ahonhonsɛmdi ho nkuran ma ɛyɛ sɛ anigyede no. Nea ɛka ho bio nso ne nsɛbɛ anaa nneɛma foforo a nkurɔfo hyɛ de bɔ wɔn ho ban fi mmusu ho.—1 Korintofo 10:21.\nHyew ahonhonsɛmdi ho nneɛma\nBɔ Onyankopɔn mpae\n15 Bere a Kristofo a na wɔwɔ Efeso no hyew wɔn nhoma a wɔde di asumansɛm akyi mfe bi no, ɔsomafo Paulo kyerɛw wɔn sɛ: ‘Yɛne ahonhommɔne dɔm redi asi.’ (Efesofo 6:12) Ná adaemone no da so haw wɔn. Ná adaemone no gu so ara rebɔ mmɔden sɛ wobedi wɔn so. Enti, afei dɛn bio na na ɛsɛ sɛ saa Kristofo no yɛ? Paulo kae sɛ: “Nea ɛsen ne nyinaa no, momfa gyidi kyɛm kɛse no a mubetumi de adum ɔbɔnefo no [Satan] mmɛmma a ɛredɛw no nyinaa.” (Efesofo 6:16) Dodow a yɛn gyidi a ɛte sɛ kyɛm no mu yɛ den no, dodow no ara na yetumi ko tia ahonhommɔne dɔm no kɛse.—Mateo 17:20.\n16 Ɛnde, ɔkwan bɛn so na yebetumi ahyɛ yɛn gyidi den? Denam Bible a yebesua so. Ɔfasu bi denyɛ gyina ne fapem so kɛse. Saa ara na sɛ yɛn gyidi bɛyɛ den a, egyina ne nnyinaso a ɛne Onyankopɔn Asɛm, Bible, mu nokware nimdeɛ a yebenya so kɛse. Sɛ yɛkenkan Bible na yesua da biara a, yɛn gyidi bɛyɛ den. Te sɛ ɔfasu a ɛyɛ den no, gyidi a ɛte saa bɛbɔ yɛn ho ban afi ahonhommɔne nkɛntɛnso ho.—1 Yohane 5:5.\n17 Ɔkwan foforo bɛn na na ɛsɛ sɛ Kristofo a wɔwɔ Efeso no fa so? Ná wohia ahobammɔ foforo efisɛ na wɔte kurow a adaemonesɛm ahyɛ mu ma mu. Enti Paulo ka kyerɛɛ wɔn sɛ: “Momfa mpaebɔ ne ɔsrɛ nyinaa mmɔ mpae bere biara wɔ honhom mu.” (Efesofo 6:18) Esiane sɛ yɛn nso yɛte wiase bi a adaemonesɛm ahyɛ mu ma mu nti, Yehowa a yebefi komam abɔ no mpae de ahwehwɛ ahobammɔ no ho hia na ama yɛatumi ako atia ahonhommɔne. Ne saa nti, ɛsɛ sɛ yɛbɔ Yehowa din wɔ yɛn mpaebɔ mu. (Mmebusɛm 18:10, NW ) Enti, ɛsɛ sɛ yɛkɔ so bɔ mpae sɛ Onyankopɔn ‘nnye yɛn mfi ɔbɔnefo’ Satan Ɔbonsam “nsam.” (Mateo 6:13) Yehowa betie mpae a ɛte saa a yefi komam bɔ no.—Dwom 145:19.\n18 Ahonhommɔne ho yɛ hu, nanso sɛ yɛko tia Ɔbonsam na yɛbɛn Onyankopɔn denam Onyankopɔn apɛde a yɛbɛyɛ so a, ɛnsɛ sɛ yesuro wɔn. (Yakobo 4:7, 8) Ahonhommɔne no tumi wɔ baabi a ekosi. Wɔtwee wɔn aso wɔ Noa bere so, na wɔrebebu wɔn atɛn a etwa to koraa. (Yuda 6) Kae nso sɛ, Yehowa abɔfo a wɔwɔ tumi no bɔ yɛn ho ban. (2 Ahene 6:15-17) Saa abɔfo no ani gye ho paa sɛ wobehu sɛ yɛredi nkonim wɔ ko a yɛreko atia ahonhommɔne no mu. Sɛnea yɛbɛka no no, abɔfo pa no rehyɛ yɛn nkuran. Enti momma yɛne Yehowa ne n’abusua a abɔde a wɔyɛ ahonhom anokwafo wom no mmɔ denneennen. Ɛmmra sɛ yɛn nso yɛbɛtwe yɛn ho afi ahonhonsɛmdi biara ho, na yɛde Onyankopɔn Asɛm mu afotu adi dwuma bere nyinaa. (1 Petro 5:6, 7; 2 Petro 2:9) Sɛ yɛyɛ saa a, ɛnde yebetumi anya ahotoso sɛ yebedi nkonim wɔ ko a yɛreko atia ahonhommɔne no mu.\n19 Nanso, dɛn nti na Onyankopɔn ama ahonhommɔne ne abɔnefosɛm a ama nnipa ahu amane pii no ho kwan? Yebenya saa asɛmmisa no ho mmuae wɔ ti a edi hɔ no mu.\nAbɔfo anokwafo boa wɔn a wɔsom Yehowa no.—Hebrifo 1:7, 14.\nSatan ne n’adaemone redaadaa nkurɔfo, na wɔretwe wɔn afi Onyankopɔn ho.—Adiyisɛm 12:9.\nSɛ woyɛ Onyankopɔn apɛde na woko tia Ɔbonsam a, Satan beguan afi wo nkyɛn.—Yakobo 4:7, 8.\n* Adiyisɛm 5:11 ka abɔfo pa ho asɛm sɛ: “Wɔn dodow yɛ ɔpedudu ne mpempem huhaa,” anaa “ɔpepem huhaa.” Enti Bible kyerɛ sɛ wɔbɔɔ abɔfo ɔpepehaha pii.\n1. Dɛn nti na yɛpɛ sɛ yesua abɔfo ho ade?\n2. Hena na ɔbɔɔ abɔfo, na wɔn dodow yɛ ahe?\n3. Abɔfo ho nsɛm bɛn na Hiob 38:4-7 ka kyerɛ yɛn?\n4. Ɔkwan bɛn so na Bible ma yehu sɛ abɔfo anokwafo kyerɛ nea nnipa yɛ ho anigye?\n5. Mmoa a abɔfo de ma ho nhwɛso horow bɛn na yehu wɔ Bible mu?\n6. (a) Ɔkwan bɛn so na abɔfo bɔ Onyankopɔn nkurɔfo ho ban nnɛ? (b) Nsɛmmisa bɛn na yebesusuw ho mprempren?\n7. Satan tumi twee nnipa fii Onyankopɔn ho koduu he?\n8. (a) Ɛyɛɛ dɛn na abɔfo bi bɛyɛɛ adaemone? (b) Nea ɛbɛyɛ na adaemone no anya wɔn ti adidi mu wɔ Noa bere so Nsuyiri no mu no, dɛn na wɔyɛe?\n9. (a) Bere a adaemone no kɔɔ soro no, dɛn na ɛtoo wɔn? (b) Adaemone no ho ade bɛn na yebesusuw?\n10. Dɛn ne ahonhonsɛmdi?\n11. Dɛn ne adebisa, na dɛn nti na ɛsɛ sɛ yɛtwe yɛn ho fi ho?\n12. Dɛn nti na ɛyɛ hu sɛ wobɛyɛ w’adwene sɛ wo ne awufo bedi nkitaho?\n13. Dɛn na nnipa pii a bere bi na wosuro adaemone no atumi ayɛ?\n14. Te sɛ afeha a edi kan no mu Kristofo a na wɔwɔ Efeso no, yɛbɛyɛ dɛn atumi atwe yɛn ho afi ahonhommɔne ho?\n15. Dɛn na ɛsɛ sɛ yɛyɛ na ama yɛatumi ako atia ahonhommɔne dɔm no?\n16. Yɛbɛyɛ dɛn atumi ama yɛn gyidi ayɛ den?\n17. Ɔkwan bɛn na ɛsɛ sɛ yɛfa so na ama yɛatumi ako atia ahonhommɔne no?\n18, 19. (a) Dɛn nti na yebetumi anya ahotoso sɛ yebedi nkonim wɔ ko a yɛreko atia ahonhommɔne no mu? (b) Asɛmmisa bɛn na yebenya ho mmuae wɔ ti a edi hɔ no mu?


Забур 42 CARS - Nnwom 42 NA-TWI | Biblica América Latina\nЗабур 42 CARS - Nnwom 42 NA-TWI\nNKYƐM A ƐTO SO ABIEN\n1Sɛnea ɔforote pere hwehwɛ nsu no, saa ara na mepere hwehwɛ wo, O Onyankopɔn. 2 Wo ho sukɔm de me. Onyankopɔn teasefo, bere bɛn na metumi akɔ akɔsom wo wɔ w’anim? 3 Misu awia ne anadwo na nusu nko ne m’aduan. Bere nyinaa m’atamfo bisa me se, “Wo Nyankopɔn wɔ he?”\n4 Sɛ mekae mmere bi a atwam no a, ɛhye me koma mu; bere a me ne nnipakuw kɔɔ Onyankopɔn fi na midii wɔn anim bere a yɛnam na wɔde anigye ne ahosɛpɛw to dwom yi Onyankopɔn ayɛ no. 5 Adɛn na me werɛ ahow? Adɛn na nsɛm rehaw me? Mede m’ani bɛto Onyankopɔn so, na bio, mɛkamfo no, m’agyenkwa ne me Nyankopɔn. 6 O’ me Nyankopɔn, awerɛhow ahyɛ me kra so, enti mefi Yordan asase so, Hermon Bepɔw ne Misar Bepɔw so akae wo. 7 W’asorɔkye abu afa me so, na awerɛhow ahyɛ me so sɛ nsuyiri, sɛ nsuworo a egyigye. 8 Awurade nkyerɛ ne daa dɔ no nnɛ sɛnea ɛbɛma mato dwom anadwo abɔ me kra ho mpae akyerɛ Onyankopɔn.\n9 Mibisa wo, Awurade, me gyefo se, “Adɛn nti na wo werɛ afi me? Adɛn nti na ɛsɛ sɛ mekɔ so hu amane wɔ m’atamfo atirimmɔden mu? 10 Wɔn kasatia abubu me; sɛ wɔkɔ so bisa me se, “Wo Nyankopɔn no wɔ he?” no. 11 Adɛn nti na me werɛ ahow saa? Adɛn nti na me ho yeraw me? Mede me ho bɛto Onyankopɔn so, na bio, mɛkamfo no, m’agyenkwa ne me Nyankopɔn.\nNA-TWI : Nnwom 42


Korintofo I 2 NA-TWI - Kristo ho asɛnka wɔ asɛnnua so - Bible Gateway\nKorintofo I 1Korintofo I 3\nKorintofo I 2 Nkwa Asem (NA-TWI)\n2 Anuanom, bere a mebaa mo nkyɛn bɛkaa Onyankopɔn ho ahintasɛm a ɛyɛ nokware kyerɛɛ mo no, manka asɛm a ɛkyere adwene anaa nyansa a ɛtra so mu. 2 Meyɛɛ m’adwene sɛ bere a me ne mo wɔ hɔ no, mɛma me werɛ afi biribiara gye Yesu Kristo nko na ne titiriw no, ne wu wɔ asɛnnua no so no. 3 Enti bere a mebaa mo hɔ no, na meyɛ mmerɛw a ehu ne ahopopo aka me. 4 Na me nkyerɛkyerɛ a mekyerɛkyerɛe no nso mannyina anyansasɛm ne nnipa adwene so na mekyerɛkyerɛe na mmom menam kasa pa so daa tumi a ɛwɔ Onyankopɔn Honhom Kronkron no mu no adi. 5 Enti mo gyidi nnyina onipa nyansa so na mmom egyina Onyankopɔn tumi so.


Henanom na Wɔbɛkɔ Soro—Apapafo Nyinaa Anaa? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lithuanian Luo Malagasy Maltese Norwegian Nzema Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Wayuunaiki Xhosa Yoruba Zulu\nHenanom na wɔbɛkɔ soro, na dɛn ntia?\nNnipa mpempem pii pɛ sɛ wɔkɔ soro. Yesu kae sɛ n’asomafo anokwafo no bɛkɔ soro. Ansa na ɔrewu no, ɔhyɛɛ wɔn bɔ sɛ ɔrekɔ n’Agya nkyɛn wɔ soro akosiesie baabi ama wɔn.—Kenkan Yohane 14:2.\nAdɛn nti na wobenyan nnipa afi asase yi so de wɔn akɔ soro? Dɛn na wɔrekɔyɛ wɔ hɔ? Yesu ka kyerɛɛ n’asomafo no sɛ wobedi asase so ahene.—Kenkan Luka 22:28-30; Adiyisɛm 5:10.\nApapafo nyinaa bɛkɔ soro anaa?\nWokɔ aman pii so a, nnipa kakraa bi na wodi ade. Esiane sɛ wɔn a Yesu benyan wɔn afi asase so akɔ soro no bedi asase so ahene nti, yebetumi aka sɛ nnipa a wɔbɛpaw wɔn no bɛyɛ kakraa bi. (Luka 12:32) Bible ma yehu nnipa dodow pɔtee a wɔne Yesu bedi ade.—Kenkan Adiyisɛm 14:1.\nYesu asiesie baabi wɔ soro ama n’akyidifo no bi. Sɛ wɔkɔ soro hɔ a, wunim adwuma a wɔbɛyɛ wɔ hɔ?\nƐnyɛ nnipa a wɔbɛkɔ soro no nko ara na wobenya akatua. Yesu Ahenni no bɛsan de paradise aba asase so, na nnipa anokwafo bɛtena hɔ agye wɔn ani. (Yohane 3:16) Sɛ wɔsɛe wiase bɔne yi a, ebinom benya nkwa akɔ Paradise; ebinom nso de, wobenyan wɔn afi awufo mu na akɔ hɔ.—Kenkan Dwom 37:29; Yohane 5:28, 29.